text:
ISAHLUKO 18
Ubulumko ‘Elizwini LikaThixo’
1, 2. Yiyiphi “ileta” asibhalele yona uYehova, yaye ngoba?
NGABA uyakhumbula ukugqibela kwakho ukufumana ileta evela kumntu omthandayo ohlala kude? Zimbalwa izinto ezisivuyisa njengeleta echukumisayo evela kubani esimxabisileyo. Kusivuyisa gqitha ukuva ngendlela aphila ngayo, amava akhe, noko aceba ukukwenza. Unxibelelwano olunjalo luyabasondeza abo sibathandayo, nokuba bahlala kude.
2 Ngoko, yintoni enokusivuyisa ngakumbi kunokufumana isigidimi esibhaliweyo esivela kuThixo esimthandayo? Eneneni, uYehova uye wasibhalela “ileta”—iLizwi lakhe, iBhayibhile. Kulo usichazela ngaye, ngoko akwenzileyo, ngoko aceba ukukwenza, nangokunye okuninzi. UYehova usinike iLizwi lakhe kuba ufuna sisondele kuye. UThixo wethu onobulumko bonke ukhethe eyona ndlela isemagqabini yokunxibelelana nathi. Kukho ubulumko obungenakuthelekiswa nanto kwindlela iBhayibhile ebhalwe ngayo nakoko ikuquletheyo.
Kutheni Esinike ILizwi Elibhaliweyo?
3. UYehova wawudlulisela njani uMthetho kuMoses?
3 Abanye basenokubuza, ‘Kutheni uYehova engakhethanga indlela ephawuleka ngakumbi—njengokuthetha esezulwini—ekunxibelelaneni kwakhe nabantu?’ Eneneni, uYehova wakha wathetha esezulwini esebenzisa abameli bakhe abaziingelosi. Ngokomzekelo, wenjenjalo xa wayenika uSirayeli uMthetho. (Galati 3:19) Ilizwi elalivela ezulwini lalisoyikeka—kangangokuba amaSirayeli awayesoyika amcela uYehova ukuba angathethi nawo ngaloo ndlela kodwa anxibelelane nawo ngoMoses. (Eksodus 20:18-20) Ngaloo ndlela, uMthetho, owawunemimiselo emalunga nama-600, wadluliselwa ngoMoses ngomlomo, igama negama.
4. Chaza isizathu sokuba bekungayi kuba yindlela ethembekileyo ukuyidlulisela ngomlomo imithetho kaThixo.
4 Kodwa, kuthekani ukuba loo Mthetho wawungazange ubhalwe? Ngaba uMoses wayenokuzikhumbula zonke iinkcukacha zawo aze awudlulisele ngokuchanileyo kuhlanga luphela? Kuthekani ngezizukulwana ezaziza kulandela? Ngaba kwakuza kufuneka zithembele kuphela kumazwi omlomo? Oko bekungenakuba yindlela ethembekileyo yokudlulisela imithetho kaThixo. Khawucinge nje into ebinokwenzeka ukuba ubunokudlulisela ibali kwisihlwele sabantu ngokuthi uchazele umntu wokuqala aze yena achazele omnye naye achazele omnye njalo njalo. Beliya kufika kumntu wokugqibela selingasafani nelo ubulichazele umntu wokuqala. Lona iLizwi likaThixo alikhange libe kwingozi efanayo.
5, 6. Yintoni uYehova ayalela uMoses ukuba ayenze ngamazwi Akhe, yaye kutheni kuyintsikelelo nje kuthi ukuba neLizwi likaYehova elibhaliweyo?
5 Ngobulumko uYehova uye wakhetha ukuba abhalwe phantsi amazwi akhe. Wayalela uMoses esithi: “Wabhale phantsi la mazwi, kuba ngawo la mazwi ndenza umnqophiso kunye nawe noSirayeli.” (Eksodus 34:27) Kwaqala ngaloo ndlela ukubhalwa kweBhayibhile, ngowe-1513 B.C.E. Kwiminyaka eli-1 610 eyalandelayo, uYehova ‘wathetha kangangezihlandlo ezininzi’ kubabhali abamalunga nama-40 abathi bona babhala iBhayibhile. (Hebhere 1:1) Ekuhambeni kwexesha, abakhupheli abazinikeleyo bavelisa ngenyameko enkulu imibhalo echanileyo ukuze balondoloze iZibhalo.—Ezra 7:6; INdumiso 45:1.
6 Ngokwenene uYehova usisikelele ngokunxibelelana nathi ngembalelwano. Ngaba wakha wafumana ileta exabiseke kakhulu kuwe—mhlawumbi ngenxa yokuba ilukhuthazo kuwe—kangangokuba uye wayigcina waza wayifunda ngokuphindaphindiweyo? Kunjalo ke ‘nangeleta’ uYehova asibhalele yona. Ngenxa yokuba uYehova ewabhale phantsi amazwi akhe, siyakwazi ukuwafunda rhoqo size sicamngce ngoko akutshoyo. (INdumiso 1:2) Sinokufumana ‘intuthuzelo yeZibhalo’ nanini na siyifuna.—Roma 15:4.
Kutheni Esebenzise Ababhali Abangabantu?
7. Bubonakala njani ubulumko bukaYehova ekusebenziseni kwakhe ababhali abangabantu?
7 Ngobulumko, uYehova usebenzise abantu ukubhala iLizwi lakhe. Khawucinge nje ngoku: Ukuba uYehova wayesebenzise iingelosi ukubhala iBhayibhile, ngaba ibiya kuba nomtsalane ngendlela efanayo? Enyanisweni, iingelosi beziya kumchaza uYehova ngokwembono yazo ephakamileyo, zichaze ukuzinikela kwazo kuye, zize zichaze nangabakhonzi abangabantu abathembekileyo bakaThixo. Kodwa ngaba ngokwenene besiya kukwazi ukuziqonda iingcamango zezidalwa zomoya ezigqibeleleyo, ezinolwazi, amava namandla angaphezulu lee kunawethu?—Hebhere 2:6, 7.
“Sonke iSibhalo siphefumlelwe nguThixo”
8. Ababhali beBhayibhile bavunyelwa ngayiphi indlela ukuba basebenzise amandla abo engqondo? (Bona kwanombhalo osemazantsi.)
8 Ngokusebenzisa kwakhe ababhali abangabantu, uYehova usinike kanye oko sikufunayo—ingxelo ‘ephefumlelwe nguThixo’ ukanti ekumgangatho wabantu. (2 Timoti 3:16) Ukwenze njani oku? Kwiimeko ezininzi, kubonakala ukuba wabavumela ababhali ukuba basebenzise amandla abo engqondo ekukhetheni “amazwi ayolisayo nokubhala amazwi achanileyo enyaniso.” (INtshumayeli 12:10, 11) Kungako nje iBhayibhile ibhalwe ngezimbo ezahlukahlukeneyo zokubhala; isimbo sombhali ngamnye sasixhomekeka kwimvelaphi yakhe nobuntu bakhe. * Ukanti, aba bantu “bathetha ngokuphuma kuThixo njengoko babeqhutywa ngumoya oyingcwele.” (2 Petros 1:21) Ngoko ke, ngokwenene ekugqibeleni kwaphuma “ilizwi likaThixo.”—1 Tesalonika 2:13.
9, 10. Kutheni ukusetyenziswa kwababhali abangabantu kuyenza ibe nomtsalane nje iBhayibhile?
9 Ukusetyenziswa kwababhali abangabantu kuyenza iBhayibhile ibe nomtsalane kakhulu. Ababhali bayo babengabantu abaneemvakalelo njengathi. Njengoko babengafezekanga, bajamelana nezilingo neengcinezelo ezifanayo nezethu. Kwezinye iimeko, umoya kaYehova wawubaphefumlela ukuba babhale ngeemvakalelo nangeengcinezelo zabo. (2 Korinte 12:7-10) Ngoko babhala ngamazwi abo, amazwi awayengenakuvakaliswa yingelosi.
10 Ngokomzekelo, cinga nje ngoKumkani uDavide wakwaSirayeli. Emva kokwenza izono ezinzulu, uDavide waqamba indumiso awaphalaza kuyo imbilini yakhe, ebongoza uThixo ukuba amxolele. Wabhala wathi: “Ndihlambulule [kwisono] sam. Kuba ukunxaxha kwam ndiyakwazi, nesono sam siphambi kwam rhoqo. Khangela! Ngenimba ndazalelwa esiphosweni, yaye uma wandikhawulela esonweni. Musa ukundilahla phambi kobuso bakho; nomoya wakho oyingcwele musa ukuwususa kum. Imibingelelo kuThixo ngumoya owaphukileyo; intliziyo eyaphukileyo netyumkileyo, Thixo, akuyi kuyidela.” (INdumiso 51:2, 3, 5, 11, 17) Ngaba akuchukunyiswa yintlungu yalo mbhali? Ngubani omnye ngaphandle komntu ongafezekanga obenokuthetha ngokusuk’ entliziyweni ngolo hlobo?
Sisiphi Isizathu Esiyenza Ibe Yincwadi Ethetha Ngabantu?
11. Yiyiphi imizekeliso yeziganeko zokwenene ebomini equkiweyo eBhayibhileni ukwenzela “ukuyalela thina”?
11 Kukho enye into enegalelo ekwenzeni iBhayibhile ibe nomtsalane. Ubukhulu becala, iyincwadi ethetha ngabantu—abantu bokoqobo, abo babekhonza uThixo nabo babengamkhonzi. Sifunda ngamava abo, ubunzima novuyo lwabo. Sibona imiphumo yokhetho lwabo ebomini. Ezo ngxelo zaqukwa ukwenzela “ukuyalela thina.” (Roma 15:4) Ngale mizekeliso yeziganeko zokwenene ebomini, uYehova ufundisa ngeendlela ezichukumisa iintliziyo zethu. Khawuqwalasele imizekelo embalwa.
12. Iingxelo zeBhayibhile eziphathelele abantu abangathembekanga zisinceda ngayiphi indlela?
12 IBhayibhile isixelela ngabantu abangathembekanga, kwanabangendawo, nangoko kwabahlelayo. Kwezi ngxelo, sibona iimpawu zabo ezingathandekiyo, nto leyo eyenza kube lula ngathi ukuqonda. Ngokomzekelo, nguwuphi umyalelo nxamnye nokunganyaniseki obuya kuba namandla ngakumbi kunomzekelo wokoqobo kaYudas owangcatsha uYesu? (Mateyu 26:14-16, 46-50; 27:3-10) Iingxelo ezilolu hlobo zizichukumisa ngakumbi iintliziyo zethu, zisinceda ukuba siziqonde yaye siyigatye imikhwa ecekisekayo.
13. IBhayibhile isinceda ngayiphi indlela ukuba sihlakulele iimpawu ezintle?
13 Kwakhona iBhayibhile ichaza abakhonzi abaninzi abathembekileyo bakaThixo. Sifunda ngokuzinikela nokunyaniseka kwabo. Sibona imizekelo yokoqobo yeempawu esifanele sizihlakulele ukuze sisondele kuThixo. Ngokomzekelo, khawucinge nje ngokholo. IBhayibhile iyaluchaza ukholo ize isixelele nendlela olubaluleke ngayo ukuze sikholise uThixo. (Hebhere 11:1, 6) Kodwa iBhayibhile ikwaqulethe nemizekelo yokoqobo yokuboniswa kokholo. Khawucinge nje ngokholo awalubonisayo uAbraham xa wayeza kunikela ngoIsake. (Genesis, isahluko 22; Hebhere 11:17-19) Iingxelo ezilolo hlobo zenza ukuba igama elithi “ukholo” libe nentsingiselo engakumbi yaye kuba lula ukuliqonda. Hayi indlela ekububulumko ngayo ukuba uYehova engapheleli nje ngokusibongoza ukuba sihlakulele iimpawu ezintle kodwa asinike nemizekelo yokoqobo yokwenjenjalo!
14, 15. Isixelela ntoni iBhayibhile ngebhinqa elithile eleza etempileni, yaye yintoni esiyifundayo ngoYehova kule ngxelo?
14 Ngokufuthi iingxelo zokoqobo ezifumaneka eBhayibhileni zisifundisa okuthile ngohlobo lomntu alulo uYehova. Khawuhlolisise oko sikufundayo ngebhinqa uYesu alibona etempileni. Ngoxa wayehleli kufuphi nezikhongozelo zobuncwane, uYesu wayebukele njengoko abantu babefaka iminikelo yabo. Abantu abaninzi abazizityebi beza, banikela “okuphuma kwintsalela yabo.” Kodwa uYesu wondela mhlolokazi uthile owayeswele. Umnikelo wakhe ‘wawuziingqekembe ezimbini ezincinane, ezinexabiso elincinane kakhulu.’ * Yayiyimadlana yokugqibela awayenayo. UYesu, owayenembono kaYehova ngokugqibeleleyo, wathi: “Lo mhlolokazi ulihlwempu uphose ngaphezu kwabo bonke abo baphose imali kwizikhongozelo zobuncwane.” Ngokokutsho kwaloo mazwi, wayenikele ngaphezu kwabo bonke abanye behlanganisene.—Marko 12:41-44; Luka 21:1-4; Yohane 8:28.
15 Ngaba ayikuhlab’ umxhelo na into yokuba kubo bonke abantu abeza etempileni ngolo suku, kwakhethwa lo mhlolokazi waza wakhankanywa eBhayibhileni? Ngalo mzekelo, uYehova usifundisa ukuba unguThixo onoxabiso. Uyakuvuyela ukwamkela iminikelo yethu yomphefumlo uphela, enoba ingakanani na xa ithelekiswa noko abanye bakunikelayo. Ayikho enye indlela ebaluleke ngolu hlobo uYehova abenokusifundisa ngayo le nyaniso ichukumisayo!
Oko Kungaqukwanga EBhayibhileni
16, 17. Bubonakala njani ubulumko bukaYehova kwanakoko akhethe ukungakuchazi eLizwini lakhe?
16 Xa ubhalela umntu omthandayo ileta, zininzi kakhulu izinto onokuziquka. Ngoko usebenzisa ukuqonda ekukhetheni oko unokukubhala. Ngokukwanjalo, noYehova ukhethe ukukhankanya abantu kunye neziganeko ezithile eLizwini lakhe. Kodwa kwezi ngxelo, iBhayibhile ayisoloko izichaza zonke iinkcukacha. (Yohane 21:25) Ngokomzekelo, xa iBhayibhile isixelela ngomgwebo kaThixo, inkcazelo eyinikelayo isenokungaphenduli mbuzo ngamnye esinawo. Ubulumko bukaYehova bubonakala nakoko akhethe ukungakuchazi eLizwini lakhe. Njani?
17 Indlela ebhalwe ngayo iBhayibhile ivavanya oko kusezintliziyweni zethu. AmaHebhere 4:12 athi: “Ilizwi [okanye, isigidimi] likaThixo liphilile, linamandla yaye libukhali ngaphezu kwalo naliphi na ikrele elintlangothi-mbini, lihlaba lide lahlule umphefumlo nomoya . . . yaye liyakwazi ukuphicotha iingcamango notyekelo lwentliziyo.” Isigidimi seBhayibhile sendela nzulu, sityhile iingcamango neentshukumisa zethu zokwenene. Abo basifunda ngeliso eligxekayo badla ngokukhutyekiswa ziingxelo ezingenankcazelo ipheleleyo yokubanelisa. Abanjalo basenokude bathandabuze enoba ngokwenene uYehova unothando, ubulumko nokusesikweni.
18, 19. (a) Kutheni singafanele sikhathazeke ukuba ingxelo ethile yeBhayibhile isibangela sizibuze imibuzo esingenakuyiphendula okwelo xesha? (b) Yintoni efunekayo ukuze siliqonde iLizwi likaThixo, yaye oku kubunikela njani ubungqina bobulumko obukhulu bukaYehova?
18 Noko ke, xa siyifundisisa ngokucokisekileyo iBhayibhile ngentliziyo enyanisekileyo, simbona uYehova ngendlela achazwe ngayo eBhayibhileni iphela. Ngoko ke, asikhathazeki xa ingxelo ethile isibangela sizibuze imibuzo esingenakuyiphendula okwelo xesha. Singakuzekelisa ngolu hlobo oku: Xa sihlanganisa iziqwenga ezenza umfanekiso omkhulu opheleleyo, sisenokungasifumani ekuqaleni isiqwenga esithile okanye singayiboni indawo isiqwenga esithile esingena kuyo kulo mfanekiso. Ukanti, sisenokuba sihlanganise iziqwenga ezaneleyo ezenza ukuba siqonde ukuba lo mfanekiso ukhangeleka njani xa uphelele. Ngokufanayo, xa sifundisisa iBhayibhile, kancinane kancinane sifunda ngohlobo loThixo alulo uYehova, yaye sifumana umfanekiso opheleleyo. Kwanokuba ekuqaleni asiyiqondi ingxelo ethile okanye asiboni ukuba ihambelana njani nobuntu bukaThixo, ukufundisisa kwethu iBhayibhile sele kusifundise ngokwaneleyo ngoYehova ukuze sikwazi ukubona ukuba ngokuqinisekileyo unguThixo onothando nokusesikweni.
19 Ngoko, ukuze siliqonde iLizwi likaThixo, simele silifundisise ngentliziyo enyanisekileyo nangengqondo ephangaleleyo. Ngaba oku akubobungqina bobulumko obukhulu bukaYehova? Abantu abakrelekrele banokubhala iincwadi ezinokuqondwa kuphela ngabo ‘bazizilumko nabaziingqondi.’ Kodwa nguThixo onobulumko kuphela onokukwazi ukubhala incwadi enokuqondwa kuphela ngabo baneentshukumisa ezifanelekileyo!—Mateyu 11:25.
Incwadi ‘Enobulumko Bobuqili’
20. Kutheni inguYehova kuphela onokusixelela eyona ndlela ilungileyo sinokuphila ngayo, yaye yintoni equlethwe yiBhayibhile enokusinceda?
20 ELizwini lakhe, uYehova usixelela eyona ndlela ilungileyo yokuphila. NjengoMdali wethu, uzazi ngaphezu kwethu iintswelo zethu. Yaye iintswelo ezisisiseko zabantu—kuquka umnqweno wokuthandwa, ukonwaba nokuba nolwalamano oluphumelelayo—azitshintshanga. IBhayibhile iqulethe inkcazelo eninzi ‘yobulumko bobuqili’ enokusinceda ukuba siphile ubomi obunentsingiselo. (IMizekeliso 2:7) Candelo ngalinye lale ncwadi linesahluko esibonisa indlela esinokusisebenzisa ngayo isiluleko sobulumko esiseBhayibhileni, kodwa makhe sihlolisise umzekelo nje omnye.
21-23. Sisiphi isiluleko sobulumko esinokusinceda ukuba siphephe ukufukama umsindo nengqumbo?
21 Ngaba ukhe waphawula ukuba abantu abafukame ingqumbo nenzondo badla ngokuzenzakalisa bona ngokwabo? Ingqumbo iluxanduva olukhulu ebomini. Xa siyifukamile, ithimba iingcinga zethu, isiphulukanise noxolo kunye novuyo. Uhlolisiso lwezenzululwazi lubonisa ukuba ukufukama ingqumbo kusibeka esichengeni sokuhlaselwa sisifo sentliziyo nezinye izifo ezininzi ezinganyangekiyo. Kude kudala ngaphambi kolo hlolisiso lwezenzululwazi, ngobulumko iBhayibhile yathi: “Wuyeke umsindo uyishiye ingqumbo.” (INdumiso 37:8) Kodwa sinokukwenza njani oko?
22 ILizwi likaThixo linikela esi siluleko sobulumko: “Ingqiqo yomntu ngokuqinisekileyo imenza azeke kade umsindo, yaye kuyinto entle kuye ukukubetha ngoyaba ukunxaxha.” (IMizekeliso 19:11) Ingqiqo bubuchule bokubona ubunzulu bento, ungaboni nje okuphambi kwamehlo. Ingqiqo izala ukuqonda, kuba iyasinceda sihlolisise isizathu sokuba umntu athethe okanye enze izinto ngendlela ethile. Ukuzama ukuqonda iintshukumisa, iimvakalelo neemeko zakhe zokoqobo, kunokusinceda ukuba siyeke ukumgxeka.
23 IBhayibhile iqulethe eli cebiso: “Qhubekani ninyamezelana yaye nixolelana ngesisa.” (Kolose 3:13) Ibinzana elithi “qhubekani ninyamezelana” libonisa ukuba sifanele sibe nomonde omnye komnye, siwanyamezele amakhwiniba abanye. Ukunyamezelana ngaloo ndlela kuya kusinceda ukuba singafukami ingqumbo. ‘Ukuxolela’ kuthetha ukuyisusa ingqumbo. UThixo wethu olumkileyo uyazi ukuba kufuneka sibaxolele abanye nanini na kunokwenzeka. Oku akuncedi nje bona kuphela kodwa nathi kusinika uxolo lwengqondo nolwentliziyo. (Luka 17:3, 4) Hayi indlela obubalasele ngayo ubulumko obufumaneka eLizwini likaThixo!
24. Uba yintoni umphumo wokuphila ngokuvisisana nobulumko bobuthixo?
24 Ngokuqhutywa luthando lwakhe olungapheliyo, uYehova uye wafuna ukunxibelelana nathi. Ukhethe eyona ndlela ifanelekileyo—“ileta” ebhalwe ngababhali abangabantu ngaphantsi kolwalathiso lomoya oyingcwele. Ngenxa yoko, iqulethe ubulumko bukaYehova. Obu bulumko ‘bukholosekile kakhulu.’ (INdumiso 93:5) Njengoko siphila ngokuvisisana nabo nanjengoko sisabelana nabanye ngabo, ngokwemvelo siya kusondela kuThixo wethu onobulumko bonke. Kwisahluko esilandelayo, siza kuxubusha omnye umzekelo obalaseleyo wobulumko bukaYehova obugqithiseleyo: ukukwazi kwakhe ukuxela ikamva nokuzalisekisa injongo yakhe.
^ isiqe. 8 Ngokomzekelo, uDavide, owayengumalusi, usebenzisa imizekelo ehlobene nobomi bakhe njengomalusi. (INdumiso 23) UMateyu, owayengumqokeleli werhafu, ubhekisela kakhulu kumanani nakwixabiso lemali. (Mateyu 17:27; 26:15; 27:3) ULuka, owayengugqirha, usebenzisa amazwi abonisa imvelaphi yakhe yezamayeza.—Luka 4:38; 14:2; 16:20.
^ isiqe. 14 Nganye yezi ngqekembe yayiyilepton, eyona ngqekembe incinane yamaYuda yaloo maxesha. Iilepton ezimbini zaziliqhezu elincinane kakhulu lomvuzo wosuku. Ezi ngqekembe zimbini zazinganelanga ukuba zingathenga nongqatyana lo omnye, eyona ntaka yayixabisa imali ephantsi eyayityiwa ngamahlwempu.
Funda Okungakumbi
Zuza Ngokupheleleyo Kufundo LweBhayibhile
IBhayibhile inokusinceda kuphela xa siyifunda size senze oko ikutshoyo. Fumana indlela eza kukunceda uphumelele ekufundeni iBhayibhile.
Kutheni AmaNgqina KaYehova Eye Avelisa INguqulelo Yehlabathi Elitsha?
Yintoni eyenza le nguqulelo yeLizwi likaThixo yahluke kwezinye?


c: text/html

text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
2 Wandula ke uYoshuwa unyana kaNun wathuma ngokufihlakeleyo amadoda amabini aseShitim+ njengeentlola, esithi: “Hambani, niye kukhangela ilizwe neYeriko.” Ngoko ke ahamba aza afika endlwini yebhinqa elingunongogo eligama lalo linguRahabhi,+ alalisa apho.
2 Ekuhambeni kwexesha kwathiwa kukumkani waseYeriko: “Khangela! Kufike amadoda akoonyana bakaSirayeli ngobu busuku eze kuhlola ilizwe.”
3 Kwaoko ukumkani waseYeriko wathumela kuRahabhi, esithi: “Khupha la madoda eze kuwe, la aye afika endlwini yakho, kuba azele ukuhlola lonke ilizwe.”+
4 Ngelo xesha eli bhinqa lawathabatha la madoda mabini laza lawafihla. Lathi: “Ewe, aye afika loo madoda kum, yaye andiwazanga ukuba avela phi.
5 Kwathi, ukuvalwa kwesango,+ kwakuba mnyama, aphuma. Andazi ukuba aye ngaphi na amadoda lawo. Wasukeleni ngokukhawuleza, kuba niza kuwafumana.”
6 (Noko ke, lona, laliwanyusele eluphahleni,+ lawafihla phakathi kweendiza zeflakisi ezazibekwe zazizithungu phezu kophahla.)
7 Amadoda awasukela aya ngaseYordan emazibukweni,+ laza lavalwa ngokukhawuleza isango emva kokuba lawo asukelayo ephumile.
8 Ke wona la, ngaphambi kokuba alale, lona lenyuka laya kuwo eluphahleni.
9 Lathi kumadoda lawo: “Ndiyazi ukuba uYehova ngokuqinisekileyo uza kuninika eli lizwe,+ nokuba sifikelwe kukothuka ngenxa yenu,+ nokuba bonke abemi belizwe batyhafe iintliziyo ngenxa yenu.+
10 Kuba siyivile indlela uYehova awawomisa ngayo amanzi oLwandle Olubomvu phambi kwenu ekuphumeni kwenu eYiputa,+ noko nakwenzayo kookumkani ababini bama-Amori ababengaphesheya kweYordan, uSihon+ no-Ogi,+ enabatshabalalisayo.+
11 Sathi sakukuva oko, iintliziyo zethu zaqalisa ukunyibilika,+ yaye akubangakho nabani na unabugagu ngenxa yenu,+ kuba uYehova uThixo wenu nguThixo emazulwini phezulu nasemhlabeni phantsi.+
12 Ke kaloku, ncedani, nindifungele ngoYehova+ ukuba, ngenxa yokuba ndiye ndanenzela ububele bothando, nani niya kuyenzela ububele bothando indlu kabawo,+ nindinike umqondiso+ endinokukholosa ngawo.
13 Nimele nibagcine bephila ubawo+ nomama nabantakwethu noodade wethu nabo bonke abangababo, niyihlangule imiphefumlo yethu ekufeni.”+
14 Koko la madoda athi kulo: “Imiphefumlo yethu iya kufa esikhundleni senu!+ Ukuba akuwuxelanga lo mbandela wethu, kuya kuthi ke xa uYehova asinikayo ilizwe, nathi sinibonakalisele ububele bothando nenkoloseko.”+
15 Emva koko lawehlisa ngentsontelo lawakhupha ngefestile, kuba indlu yalo yayisecaleni kodonga, yaye lalihlala eludongeni.+
16 Laza lathi kuwo: “Yiyani kummandla weentaba, ukuze abo banisukelayo bangaqubisani nani; nize nizifihle apho iintsuku ezintathu, de abo banisukelayo babuye, yaye emva koko ningahamba indlela yenu.”
17 Ke wona amadoda lawo athi kulo: “Simsulwa kwesi sifungo sakho osifungise sona.+
18 Khangela! Siyeza kweli lizwe. Le ntambo yomsonto ongqombela ufanele uyibophe kule festile usehlise ngayo, yaye uyihlo nonyoko nabantakwenu nayo yonke indlu kayihlo ufanele uyihlanganisele kuwe endlwini.+
19 Nabani na ophumela ngaphandle ngeminyango yendlu yakho,+ igazi lakhe loba phezu kwentloko yakhe, sibe msulwa thina; yaye wonk’ ubani oqhubeka enawe endlwini, igazi lakhe loba sezintlokweni zethu ukuba kuye kwasiwa isandla kuye.
20 Yaye ukuba ukhe wawuxela lo mbandela wethu,+ nathi siya kuba msulwa kwesi sifungo sakho osifungise sona.”
21 Lathi: “Makube njengamazwi enu.”
Lawandulula ke, ahamba. Emva koko labophelela intambo engqombela efestileni.
22 Ngoko ahamba aya kufika kummandla weentaba aza ahlala apho iintsuku ezintathu, de babuya abo babewasukela. Ngoko abo babesukela babewafuna kuzo zonke iindlela, yaye abazange bawafumane.
23 Yaye la madoda mabini ehla kwakhona kummandla weentaba aza awela aya kuYoshuwa unyana kaNun, ambalisela zonke izinto ezenzekileyo kuwo.
24 Yaye aqhubeka athi kuYoshuwa: “UYehova ulinikele esandleni sethu lonke ilizwe.+ Ngenxa yoko bonke abemi belizwe elo batyhafe iintliziyo ngenxa yethu.”+
Yithumele
Yithumele
Yoshuwa 2
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=6&Chapter=2&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D6%26Chapter%3D2%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
IPhondo yaRhawuti
uPhondo lweRhawuti luPhondo lwaseMzantsi Afrika.
Olu Phondo lasukwa ngokwahlukaniswa nodilizo lwePhondo laseTransvaal.
Isixeko salo yiRhawutini.
Abantu abakulo baqikelelwa kwizigidi ezilishumi elinesibini, amawaka angamakhulu amabini anamanci asixhenxe anesibini namakhulu amabini anamashumi amathandathu anesithathu (12 272.263), kubalwe nje abahlala kulo.
Abantu abaninzi bathetha isiZulu (19,8%), nesiNgesi (13,3%), nesiBhulu (12,4%), nesiSotho (11,6%) nezinye ke iilwimi.
Links[tshintsha | edit source]
- (isiNgesi) South Africa.
- (isiNgesi) iRhawuti.
- iRhawuti.


text:
ICANDELO 24
UPawulos Ubhalela Amabandla
Iileta zikaPawulos zomeleza amabandla amaKristu
IBANDLA lamaKristu elalisandul’ ukumiselwa laliza kuba nendima ebalulekileyo ekuzalisekisweni kwenjongo kaYehova. Kodwa kungekudala amaKristu enkulungwane yokuqala atshutshiswa. Ngaba ayeza kukwazi ukugcina ingqibelelo yawo kuThixo xa etshutshiswa ngabantu abangengawo amalungu ebandla, nangabo bangaqondakaliyo baphakathi ebandleni? KwiZibhalo zamaKristu zesiGrike kukho iileta ezingama-21 eziqulethe isiluleko nokhuthazo.
Ezilishumi elinesine kwezo leta—ukuqala kwabaseRoma ukusa kumaHebhere—zabhalwa ngumpostile uPawulos. Ezi leta zithiywe ngamagama abo zazisiya kubo—enoba ngumntu othile okanye amalungu ebandla elithile. Qwalasela ezinye izinto ekwakuthethwa ngazo kwezi leta.
Zilumkisa ngemilinganiselo yokuziphatha. Abo baqhelisela uhenyuzo, ukukrexeza, nezinye izono ezinzulu “abayi kubudla ilifa ubukumkani bukaThixo.” (Galati 5:19-21; 1 Korinte 6:9-11) Abanquli bakaThixo bamele bamanyane kungakhathaliseki ukuba ngabaluphi na uhlanga. (Roma 2:11; Efese 4:1-6) Bafanele bazinikele ekuncedeni abazalwana babo abasweleyo. (2 Korinte 9:7) UPawulos uthi: “Thandazani ngokungapheziyo.” Eneneni, amaKristu akhuthazwa ukuba aphalaze imbilini yawo kuYehova. (1 Tesalonika 5:17; 2 Tesalonika 3:1; Filipi 4:6, 7) Ukuze uThixo ayive imithandazo yawo, amele athandaze enokholo.—Hebhere 11:6.
Yintoni enokunceda iintsapho ziphumelele? Amadoda afanele athande abafazi bawo njengemizimba yawo. Abafazi bafanele bawahlonele ngokunzulu amadoda abo. Abantwana bafanele babathobele abazali babo, kuba oku kuyamkholisa uThixo. Abazali bafanele babakhokele baze babaqeqeshe ngothando abantwana babo, besebenzisa imigaqo yobuthixo.—Efese 5:22–6:4; Kolose 3:18-21.
Zinceda amaKristu aqonde injongo kaThixo. Iinkalo ezininzi zoMthetho kaMoses zazenzelwe ukulondoloza nokukhokela amaSirayeli de kufike uKristu. (Galati 3:24) Noko ke, akuyomfuneko ukuba amaKristu athobele loo Mthetho ukuze anqule uThixo. Xa wayebhalela amaHebhere—amaKristu awayenemvelaphi yobuYuda—uPawulos wawakhanyisela intsingiselo yoMthetho nangendlela ezalisekiswa ngayo injongo kaThixo ngoKristu. Wathi iinxalenye ezahlukahlukeneyo zalo Mthetho zazifuzisela iziprofeto. Ngokomzekelo, idini lezilwanyana lalifuzisela ukufa kukaYesu okulidini, okwakuza kubangela ukuxolelwa kwezono. (Hebhere 10:1-4) Ngokufa kukaYesu, uThixo wawuphelisa loo mnqophiso woMthetho, kuba wawungaseyomfuneko.—Kolose 2:13-17; Hebhere 8:13.
Zinikela ulwalathiso ngokulungelelaniswa kwebandla. Amadoda afuna ukusingatha iimbopheleleko zebandla amele aziphathe ngendlela efanelekileyo aze abe neemfaneleko ezichazwe eBhayibhileni. (1 Timoti 3:1-10, 12, 13; Tito 1:5-9) Abanquli bakaYehova uThixo bafanele bahlanganisane rhoqo ukuze bakhuthazane. (Hebhere 10:24, 25) Iintlanganiso zimele zikhuthaze yaye zakhe.—1 Korinte 14:26, 31.
Ngoxa uPawulos wayebhalela uTimoti ileta yesibini, wayesele ebuyele eRoma; evalelwe yaye elinde isigwebo. Bambalwa ababa nesibindi sokubek’ ubomi babo esichengeni ngokumtyelela. UPawulos wayesazi ukuba ixesha analo lifutshane. Wathi: “Ndiwulwile umlo omhle, ugqatso ndilubaleke kwada kwasa ekugqibeleni, ukholo ndilugcinile.” (2 Timoti 4:7) Kuyacaca ukuba uPawulos wabulawelwa ukholo kungekudala emva koko. Kodwa iileta zalo mpostile zisabanceda abanquli bakaThixo nanamhlanje.
—Oku kusekelwe kwabaseRoma; kweyoku-1 neyesi-2 kwabaseKorinte; kwabaseGalati; kwabase-Efese; kwabaseFilipi; kwabaseKolose; kweyoku-1 neyesi-2 kwabaseTesalonika; kweyoku-1 neyesi-2 kuTimoti; kuTito; kuFilemon; kumaHebhere.


text:
Izinto Ezenza Kube Nzima Ukumazi Ngegama UThixo
KUKHO ndoda ithile engafuniyo ukuba umazi ngegama uYehova uze ube nobuhlobo obusenyongweni naye. Ngubani eso sikhohlakali? IBhayibhile iyasichaza isithi: ‘Uthixo wale nkqubo yezinto uye wamfamekisa iingqondo zabangakholwayo.’ Uthixo weli hlabathi lonakeleyo nguSathana uMtyholi. Ufuna ukukugcina ungazi ukuze intliziyo yakho ingakhanyiselwa “ngolwazi oluzukileyo lukaThixo.” USathana akafuni umazi ngegama uYehova. Ubamfamekisa njani abantu?—2 Korinte 4:4-6.
USathana uye wasebenzisa unqulo lobuxoki ukuze enze abantu bangamazi ngegama uThixo. Ngokomzekelo, kunokuba anamathele kwiZibhalo eziphefumlelweyo, kumaxesha amandulo amaYuda akhetha izithethe ezazibalela abantu ukuba basebenzise igama likaThixo. Kwathi kufika iinkulungwane zokuqala zeXesha lethu Eliqhelekileyo babe abafundi basesidlangalaleni bamaYuda beyalelwe ukuba bangalibizi igama likaThixo elalibhalwe kwiZibhalo zabo eziNgcwele xa befunda esidlangalaleni, kunoko babize elithi ʼAdho·nai′, elithetha ukuthi “Nkosi.” Ngokungathandabuzekiyo loo nto yafaka isandla ekuphelelweni kwabantu lukholo kuThixo. Abaninzi baphulukana neentsikelelo ababeza kuzifumana xa benobuhlobo noThixo. Kuthekani ngoYesu? Wayelijonga njani igama likaYehova?
UYesu Nabalandeli Bakhe Balazisa Igama LikaThixo
Xa wayethandaza kuYise, uYesu wathi: “Ndilazisile igama lakho . . . yaye ndiza kulazisa.” (Yohane 17:26) Ngokuqinisekileyo uYesu wayelibiza igama likaThixo xa efunda, ecaphula okanye echaza iivesi ezithile zeZibhalo zesiHebhere ezineli gama libalulekileyo. Ngaloo ndlela uYesu ufanele ukuba wayelisebenzisa ngokukhululekileyo igama likaThixo njengabaprofeti ababengaphambi kwakhe. Ukuba ayekho amaYuda awayengalisebenzisi igama likaThixo xa uYesu wayeshumayela emhlabeni, yena wayengenakwenza ngokweso sithethe sawo. Wazigxeka iinkokeli zonqulo esithi: “Nilitshitshisile ilizwi likaThixo ngenxa yesithethe senu.”—Mateyu 15:6.
UYesu wamisela umzekelo ngokwazisa igama likaThixo
Nabalandeli bakaYesu baqhubeka belazisa igama likaThixo emva kokufa nokuvuka kwakhe. (Funda ibhokisi ethi “Ngaba AmaKristu Enkulungwane Yokuqala Ayelisebenzisa Igama LikaThixo?”) Kanye ngosuku elasekwa ngalo ibandla lamaKristu ngePentekoste yowama-33 C.E. umpostile uPetros wacaphula amazwi kaYoweli waza wathi kumaYuda namaguquka awayelapho: “Wonk’ ubani obiza egameni likaYehova uya kusindiswa.” (IZenzo 2:21; Yoweli 2:32) AmaKristu enkulungwane yokuqala anceda abantu beentlanga ngeentlanga ukuba bamazi ngegama uYehova. Ngenxa yoko, kwintlanganiso yabapostile namadoda amakhulu eyayiseYerusalem umfundi uYakobi wathi: “UThixo. . . waphethulela. . . ingqalelo yakhe ezintlangeni ukuba kuzo athabathe isizwana segama lakhe.”—IZenzo 15:14.
Nakuba kunjalo, utshaba lwegama likaThixo aluzange lunikezele. Bathi besakufa abapostile uSathana watyala uwexuko ngoko nangoko. (Mateyu 13:38, 39; 2 Petros 2:1) Ngokomzekelo, uJustin Martyr owayesithi ungumKristu wazalwa malunga nexesha lokufa kukampostile uYohane. Nakuba kunjalo, uJustin wayekhondoza kwimibhalo yakhe esithi lowo usinika zonke izinto “nguThixo ongenagama.”
Xa ayekhuphela iZibhalo zamaKristu zesiGrike, amaKristu awexukileyo alisusa igama likaYehova aza afaka igama lesiGrike uKy′ri·os, elithetha ukuthi “Nkosi.” Kwenziwa into efanayo nakwiZibhalo zesiHebhere. Ababhali bamaYuda abawexukileyo ababe ngasalifundi esidlangalaleni igama likaThixo kwiZibhalo zabo babhala elithi ʼAdho·nai′ izihlandlo ezingaphezu kwe-130. Inguqulelo yeBhayibhile yesiLatin ebalulekileyo ebizwa ngokuba yiVulgate neyagqitywa nguJerome ngowama-405 C.E.yalikhupha igama likaThixo.
Amalinge Akutshanje Okususa Igama LikaThixo
Abaphengululi banamhlanje bayaqonda ukuba igama likaYehova livela izihlandlo ezingaphezu kwama-7 000 eBhayibhileni. Ngenxa yoko, ezinye iinguqulelo ezisetyenziswa ngabantu abaninzi, njengeJerusalem Bible yamaKatolika, iLa Biblia Latinoamérica yamaKatolika yesiPanish, neReina-Valera edumileyo ziyalisebenzisa igama likaThixo. Ezinye iinguqulelo ziliguqulela ngokuthi “Yahweh” igama likaThixo.
Okubuhlungu kukuba iicawa ezininzi ezikuxhasa ngezimali zazo ukuguqulelwa kweBhayibhile zinyanzela abaphengululi ukuba balisuse igama likaThixo kwiiBhayibhile zabo. Ngokomzekelo, kwileta kaJuni 29, 2008 eyayibhalelwe abongameli boobhishopu bamaKatolika, iVatican yathi: “Mva nje kuye kwabuyelwa kwelona gama loThixo kaSirayeli.” Kuloo leta lakhutshwa latsola elokuba: “Igama likaThixo . . . alifanele lisetyenziswe okanye libizwe.” Ukongezelela, “xa kuguqulelwa iBhayibhile ngeelwimi zanamhlanje, . . . itetragrammaton ifanele iguqulelwe ngokuthi Adonai/Kyrios: ‘Nkosi.’” Kucacile ukuba injongo yalo myalelo waseVatican kukuba lingasetyenziswa igama likaThixo.
NamaProtestanti aye akalihlonela igama likaYehova. Isithethi seNew International Version yamaProtestanti eyapapashwa ngowe-1978 sathi: “UYehova lelona gama likaThixo, ngoko ke bekufanele ukuba silisebenzisile. Sichithe izigidi zeerandi ezili-17 kule nguqulelo yaye siya kube sidlale ngayo yonke le mali ukuba siguqulela iNdumiso 23 ngokuthi, ‘UYahweh ngumalusi wam.’”
Ukongezelela koko, iicawa ziye zenza abantu baseLatin Amerika abalazi igama likaThixo. Umguquleli weUnited Bible Societies uSteven Voth (UBS) ubhala athi: “AmaProtestanti aseLatin Amerika asaphikisana nanamhla oku ngendlela elimele lisetyenziswe ngayo igama elithi Jehová . . . Okubangela umdla kukuba amapentekoste anamhlanje amaninzi . . . athi ayefuna ukusebenzisa uhlelo lowe-1960 lweReina-Valera, kodwa ke ingabi nalo igama elithi Jehová. Kunoko ayefuna ibe negama elithi Señor [Nkosi].” UVoth uthi ekuqaleni iUBS yasikhaba ngawo omane esi sicelo kodwa ekugqibeleni yagob’ uphondo yaza yapapasha inguqulelo yeReina-Valera “engenalo igama elithi Jehová.”
Ukususa igama likaThixo kwiLizwi lakhe elibhaliweyo uze ufakele elithi “Nkosi” kwenza abafundi bangamazi ukuba ungubani uThixo. Loo nto iyababhida abantu. Ngokomzekelo, umfundi usenokungakwazi ukwahlula enoba igama elithi “Nkosi” libhekisela kuYehova okanye kuNyana wakhe uYesu. Ngenxa yoko, kwiinguqulelo ezininzi amazwi kaDavide awacatshulwa nguPetros esithi: “UYehova wathi eNkosini yam [uYesu ovusiweyo]: ‘Hlala ngasekunene kwam,’” aguqulelwa ngokuthi: “INkosi yathi eNkosini yam.” (IZenzo 2:34, NIV) Ukanti, kwisincoko sakhe esithi “UYahweh noThixo Ofundiswa NgamaKristu,” uDavid Clines uthi: “Omnye wemiphumo yokukhutshwa kukaYahweh kubuKristu uye waba kukubalaseliswa okugqithiseleyo kukaKristu.” Ngenxa yoko, abantu abaninzi abahamba icawa abazi ukuba uThixo oyinyaniso awayethandaza kuye uYesu nguThixo ophilayo nonegama—elinguYehova.
USathana uye wazama ngandlela zonke ukuze enze abantu bangamazi uThixo. Nakuba kunjalo, unokuba nobuhlobo obunzulu noYehova.
Unako Ukumazi Ngegama UYehova
Ewe kona, uSathana uye walwa negama likaThixo yaye uye wasebenzisa nonqulo lobuxoki ukuze lumncedise. Kodwa ke akukho nabani na, ezulwini okanye emhlabeni onokuthintela iNkosi enguMongami uYehova ekwenzeni igama layo laziwe ngabo bafuna ukwazi inyaniso nangenjongo yayo ezukileyo ngoluntu.
AmaNgqina kaYehova afuna ukukunceda ufunde ngendlela onokusondela ngayo kuThixo ngokufunda iBhayibhile. Axelisa uYesu owathi kuThixo: “Ndilazisile igama lakho kubo.” (Yohane 17:26) Njengoko ucamngca ngezibhalo ezahlukeneyo ezichaza izinto ezahlukahlukeneyo eziye zenziwa nguYehova ukuze asikelele uluntu, uya kwazi neempawu ezininzi zobuntu bakhe.
Usolusapho uYobhi ‘wayesondelelene noThixo’ yaye nawe unako. (Yobhi 29:4) UYehova unokumazi ngegama xa ulazi iLizwi likaThixo. Ulwazi olunjalo luya kukwenza uqiniseke ukuba uYehova uya kwenza ngokuvisisana nentsingiselo yegama lakhe ethi—‘Ndiya kuba yiyo nantoni na endifuna ukuba yiyo.’ (Eksodus 3:14) Ngokuqinisekileyo uya kuzizalisekisa zonke izithembiso zakhe.
Funda Okungakumbi
Igama LikaThixo—Ukusetyenziswa Kwalo Nentsingiselo Yalo
Igama likaThixo liye lasuswa kwiinguqulelo ezininzi zeBhayibhile. Ngoba? Ngaba kubalulekile ukusebenzisa igama likaThixo?
Ngaba UThixo Unalo Igama?
UThixo unezibizo ezininzi, ezinye zazo nguSomandla, uMdali nesithi Nkosi. Kodwa igama likaThixo lisetyenziswa ngaphezu kwezihlandlo eziyi-7 000 eBhayibhileni.


text:
Imibuzo YeBhayibhile Iyaphendulwa
Ngoobani abaza kuya ezulwini yaye ngoba?
Izigidi zabantu zikholelwa ukuba ziza kuya ezulwini zakufa. UYesu wathi abapostile bakhe abathembekileyo baza kuya khona. Ngaphambi kokuba afe, wabathembisa ukuba uza kubalungiselela indawo noYise osezulwini.
Kutheni abantu abasemhlabeni beza kuvuselwa ezulwini? Baza kwenza ntoni apho? UYesu waxelela abapostile ukuba baza kuba ngookumkani. Baza kulawula umhlaba.
Ngaba bonke abantu abalungileyo baya ezulwini?
Kumazwe amaninzi, bambalwa abantu abalawulayo. Ekubeni uYesu evusela abantu kubomi basezulwini ukuze balawule umhlaba, sinokulindela ukuba akhethe abantu abambalwa. (Luka 12:32) IBhayibhile iyalichaza inani labo baza kulawula noYesu.
UYesu ulungiselele abanye abalandeli bakhe indawo ezulwini. Ngaba uyazi ukuba baza kwenza ntoni apho?
Akuyi kuvuzwa abo baya ezulwini kuphela. Abantu abathembekileyo abaphila phantsi koBukumkani bukaYesu baza kunandipha ubomi ngonaphakade kwiparadesi esemhlabeni. (Yohane 3:16) Abanye baza kungena eParadesi ngokusinda xa kutshatyalaliswa le nkqubo ingendawo yezinto. Abanye baza kuvuselwa kuyo.
Funda Okungakumbi
Buyintoni UBukumkani BukaThixo?
Abantu abaninzi bayawazi uMthandazo weNkosi. Litheth’ ukuthini ibinzana elithi: “Mabufike ubukumkani bakho”?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
4 Ke kaloku xa iNkosi yaqondayo ukuba abaFarisi bavile ukuba uYesu wayesenza aze abhaptize+ abafundi abangakumbi kunoYohane—
2 nangona, eneneni, uYesu wayengabhaptizi kodwa ngabafundi bakhe ababesenjenjalo—
3 yalishiya elakwaYuda yaza yemka kwakhona isiya eGalili.
4 Kodwa kwakuyimfuneko ngayo ukuba idlule eSamariya.+
5 Ngako oko yafika kwisixeko saseSamariya esibizwa ngokuba yiSikare kufuphi nentsimi kaYakobi awayinika uYosefu unyana wakhe.+
6 Enyanisweni, umthombo kaYakobi+ wawulapho. Akuba uYesu ediniwe luhambo, wahlala enjalo ngasemthonjeni lowo. Kwakumalunga nelixa lesithandathu.
7 Umfazi waseSamariya weza kukha amanzi. UYesu wathi kuye: “Ndiphe ndisele.”
8 (Kuba abafundi bakhe babeye esixekweni ukuya kuthenga into etyiwayo.)
9 Ngoko ke umfazi ongumSamariya wathi kuye: “Kwenzeka njani ukuba wena, phezu kwako nje ukuba ungumYuda, ucele kum into eselwayo, ndakuba mna ndingumfazi ongumSamariya?” (Kuba amaYuda akanazinkqubano namaSamariya.)+
10 Ekuphenduleni uYesu wathi kuye: “Ukuba ubusazi isipho sesisa+ sikaThixo nokuba ngubani+ na lo uthi kuwe, ‘Ndiphe ndisele,’ unge ucele kuye wena, wakupha amanzi aphilayo.”+
11 Wathi kuye: “Mnumzana, akunayo ne-emele le yokukha amanzi, nequla linzulu. Asuka kuwuphi umthombo, ke ngoko, la manzi aphilayo onawo?
12 Akukho mkhulu+ ngakumbi kunokhokho wethu uYakobi, owasinika eli qula awayesela kulo yena noonyana bakhe neenkomo zakhe, andibi kunjalo?”
13 Ekuphenduleni uYesu wathi kuye: “Wonk’ ubani osela kula manzi uya kunxanwa kwakhona.
14 Nabani na osela kumanzi endiza kumpha wona akasayi kuze anxanwe konke konke,+ kodwa kuye amanzi endiya kumnika wona aya kuba ngumthombo wamanzi+ ampompozayo anika ubomi obungunaphakade.”+
15 Lo mfazi wathi kuye: “Mnumzana, ndinike la manzi, khon’ ukuze ndinganxanwa yaye ndingahlali ndisiza kule ndawo ukuza kukha amanzi.”
16 Wathi kuye: “Hamba, uye kubiza indoda yakho, nize kule ndawo.”
17 Ekuphenduleni lo mfazi wathi: “Andinandoda.” UYesu wathi kuye: “Utsho kakuhle ukuthi, ‘Andinandoda.’
18 Kuba ubunamadoda amahlanu, yaye indoda onayo ngoku asindoda yakho. Unyanisile ukutsho.”
19 Lo mfazi wathi kuye: “Mnumzana, ndiyaqonda ukuba ungumprofeti.+
20 Ookhokho bethu babenqula kule ntaba;+ kodwa nina nithi iseYerusalem indawo apho abantu bafanele banqule khona.”+
21 UYesu wathi kuye: “Ndikholelwe, mfazindini, Liyeza ilixa ekuya kuthi ngalo ningamnquli+ uBawo kule ntaba okanye eYerusalem.+
22 Nina ninqula eningakwaziyo;+ thina sinqula esikwaziyo, kuba usindiso luphuma kumaYuda.+
23 Noko ke, liyeza ilixa, nangoku selikho, xa abanquli bokwenyaniso baya kumnqula uBawo ngomoya+ nenyaniso,+ kuba, eneneni, uBawo ufuna abanjalo ukumnqula.+
24 UThixo unguMoya,+ nabo bamnqulayo bamele banqule ngomoya nenyaniso.”+
25 Lo mfazi wathi kuye: “Ndiyazi ukuba uMesiya+ uyeza, obizwa ngokuba nguKristu.+ Wothi ke akufika, azivakalise zonke izinto kuthi ekuhleni.”
26 UYesu wathi kuye: “Mna lo uthetha nawe ndinguye.”+
27 Ngoko ke bafika abafundi bakhe, baza bamangaliswa kuba ethetha nomfazi. Kambe ke, akukho bani wathi: “Ufuna ntoni na?” okanye, “Kutheni uthetha naye nje?”
28 Lo mfazi, ke ngoko, wayishiya ingqayi yakhe yamanzi, waya esixekweni waza waxelela abantu wathi:
29 “Yizani apha, nibone umntu ondixelele zonke izinto endizenzileyo. Akangebi mhlawumbi nguKRISTU+ na?”
30 Baphuma esixekweni baza baya kuye.
31 Ngelo thuba abafundi babembongoza, besithi: “Rabhi,+ yitya.”
32 Kodwa wathi kubo: “Ndinokutya endikutyayo eningakwaziyo nina.”
33 Ngoko ke abafundi bathi omnye komnye: “Akukho bani umzisele nto yakutya, akunjalo?”
34 UYesu wathi kubo: “Okwam ukutya+ kukuba ndenze ukuthanda+ kondithumileyo nokuba ndiwugqibe umsebenzi wakhe.+
35 Anitsho na ukuba kusekho iinyanga ezine ngaphambi kokufika kwesivuno? Khangelani! ndithi kuni: Phakamisani amehlo enu nize nibone amasimi, ukuba amhlophe ukuze kuvunwe.+
36 Umvuni sele efumana umvuzo yaye ehlanganisa isiqhamo sobomi obungunaphakade,+ khon’ ukuze umhlwayeli+ nomvuni babe nemihlali kunye.+
37 Kule nkalo, eneneni, liyinyaniso ilizwi elithi, Omnye ngumhlwayeli aze omnye abe ngumvuni.
38 Ndanithuma ukuvuna oko ningakusebenzelanga. Abanye basebenzile,+ naza nina nangenelwa kukusebenza kwabo.”
39 Ke kaloku abaninzi kumaSamariya eso sixeko bakholwa+ kuye ngenxa yelizwi lomfazi owangqina esithi: “Undixelele zonke izinto endizenzileyo.”+
40 Akufika ke kuye amaSamariya, amcela ukuba ahlale nawo; waza wahlala apho iintsuku ezimbini.+
41 Ngenxa yoko abaninzi ngakumbi bakholwa ngenxa yoko wakuthethayo,+
42 baza bathi emfazini: “Asisakholwa ngenxa yentetho yakho; kuba sizivele ngokwethu+ yaye siyazi ukuba lo mntu ngokuqinisekileyo ngumsindisi+ wehlabathi.”
43 Emva kwezo ntsuku zimbini wemka apho waya eGalili.+
44 Noko ke, uYesu wanikela ubungqina bokuba kwilizwe lakowabo umprofeti akanikwa mbeko.+
45 Ngoko ke, akufika eGalili, amaGalili amamkela, ngenxa yokuba ayezibonile zonke izinto awazenzayo eYerusalem emthendelekweni,+ kuba nawo ayeyile emthendelekweni.+
46 Waphinda waya eKana+ yaseGalili, apho wayejike khona amanzi aba yiwayini.+ Kwakukho mlindi uthile wakwakumkani owayegulelwa ngunyana eKapernahum.+
47 Xa lo mntu wevayo ukuba uYesu umkile kwelakwaYuda weza eGalili, waya kuye waza wamcela ukuba ehle aze aphilise unyana wakhe, kuba wayesele eza kufa.
48 Noko ke, uYesu wathi kuye: “Ngaphandle kokuba nibone imiqondiso+ nemimangaliso,+ anisayi kuze nikholwe.”
49 Umlindi wakwakumkani wathi kuye: “Nkosi, yihla ngaphambi kokuba umntwana wam oselula afe.”
50 UYesu wathi kuye: “Hamba;+ unyana wakho uyaphila.”+ Lo mntu walikholelwa ilizwi uYesu awalithethayo kuye waza wahamba.
51 Kodwa ngoxa wayesihla amakhoboka akhe amhlangabeza eze kuthi inkwenkwe yakhe iyaphila.+
52 Ngoko ke wawabuza ilixa echache ngalo. Ngako oko athi kuye: “Izolo ngelixa lesixhenxe uye waphela umkhuhlane.”+
53 Ngoko ke wazi uyise ukuba bekungelo lixa kanye+ athe uYesu kuye: “Unyana wakho uyaphila.” Kwaye yena nendlu yakhe iphela bakholwa.+
54 Lo ngumqondiso+ wesibini uYesu awawenzayo ekumkeni kwakhe kwelakwaYuda waya eGalili.
Yithumele
Yithumele
Yohane 4
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=43&Chapter=4&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D4%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
IMIFANEKISO
Imifanekiso
Iimpawu Ezintle ZikaRebheka
Khuphelani nize niziprintele lo mfanekiso, gqibezelani ukuwuzoba nize niphendule le mibuzo njengentsapho.
OKUNGAKUMBI
Ngubani Owakhetha Ukukhonza UYehova?
Le midlalo inceda abantwana abaneminyaka ephakathi kwemithandathu nesibhozo bazi abantu abaseBhayibhileni.
UHana Wanceda USamuweli Akhonze UYehova
Le midlalo inceda abantwana abaphakathi kweminyaka emithathu nemithandathu bafunde ngesipho uHana awayesinika uSamuweli nyaka ngamnye.
Ngezixhobo Ezimbalwa, UDavide Unesibindi
Dibanisa abantu abaseBhayibhileni nemifanekiso ehambelana nabo.


text:
UIrénise Moulonguet, Oyena Mmi WaseFrance Uphile Ixesha Elide
UIrénise Moulonguet, oye wagqiba iminyaka eyi-112 ngoNovemba 2012, ucingelwa ukuba ngoyena mntu umdala kubemi baseFrance. Waziwa kakhulu njengeNgqina likaYehova.
De kwakutshanje, uMaria Richard—omnye oye walifinca ikhulu leminyaka nobengumhlali waseFrance—ebecingelwa ukuba nguye oyena mntu uphile ixesha elide. Kodwa, ungemva ngeentsuku eziyi-22 kuIrénise. UMaria Richard, noye wasweleka ngo-Oktobha sele eza kuba neminyaka eyi-112, ebeliNgqina likaYehova.
UIrénise ebengasoloko etyibilika ebhotolweni apha ebomini. Xa wayeneminyaka emibini, wasinda cebetshu kugqabhuko-dubulo lwentaba-mlilo iMount Pelée, ekufutshane nelali yakowabo iMartinique. Xa wayena-15, uIrénise waya kuphangela eFrench Guiana ukuze ancede ekhaya. Xa wabuyela eMartinique kwiminyaka eyalandelayo, watshata waza wazakhela owakhe umzi. Okubuhlungu kukuba, umyeni wakhe uAndré wasweleka eseze ngobuso elizweni, kwaza kwafuneka akhulise abantwana abathathu eyedwa.
Ukuze axhase yena nabantwana bakhe, uIrénise waya kusebenza kumasimi ebhanana. Omnye wabantu awayesebenza nabo, ngoku oneminyaka eyi-80, usakukhumbula kakuhle ukuzinikela kukaIrénise emsebenzini. Uthi: “[UIrénise] wayekwazi ukuqokelela iziqhuma eziyi-175 zeebhanana ngemini ukuze zithunyelwe kwezinye iindawo!”
Nangona ubomi bebukhe bube nzima, uIrénise ebengaphelelwa mandla. Omnye wezizalwana zakhe eziyi-75 uthi, “uIrénise ungumntu ohlekisayo nosoloko ekulungele ukuncokola ngamaxesha amnandi.” Le yindlela abasoloko bechazwa ngayo abantu abasele bekhulile ngeminyaka.
Nangona imfuza isenokuba negalelo ekuphileni komntu ixesha elide, indlela ubani abuphila ngayo ubomi bakhe nokusoloko enethemba ebomini kubalulekile. Xa amakhwahla ebuzwa ngokuphila kwawo ixesha elide, uninzi lwawo luthi kungenxa yokungazixakekisi ebomini, ukungatyi yonke into nokuzigcina wonwabile. Olunye uphando oluye lwenziwa luthi: “[Abantu abadala] babonakala bedlamkile.”
Ngokwahlukileyo kuloo ndlela bajongwa ngayo, abantu abaphile ixesha elide bebengasoloko behanjelwa kakuhle zizinto ebomini. Olunye uphando oluye lwenziwa eFrance lubonise ukuba uninzi lwabantu abadala abaphile iminyaka engaphezu kwelikhulu luye “lwatyhubela ubunzima, kodwa laphumelela.”
Oko kunjalo ngoIrénise, oye wanyamezela amanzithinzithi obomi. Omnye wabazukulwana bakhe usoloko ethetha kakuhle ngendlela uIrénise azijonga ngayo izinto. Lo mzukulwana uthi: “Nangona [umakhulu] engasakwazi kakuhle ukuhamba, zange khe akhalaze.”
Nangona wazalelwa kwiCawa yamaRoma, uIrénise ebesoloko enemibuzo ngoThixo nangobomi obufutshane. Wafumana iimpendulo ezanelisayo ngokufunda iBhayibhile namaNgqina kaYehova. Xa wayeneminyaka eyi-74, wazahlulela kuYehova uThixo. Xa ebuzwa ukuba uncedwe yintoni ukuze amelane neengxaki zokwaluphala nezempilo, udla ngokuthi: “UYehova ungamandla am. ‘Uyingalo yam eyomeleleyo.’ Yiyo loo nto ‘ndisenziwa mtsha kwakhona imihla ngemihla’!”—Duteronomi 3:24; 2 Korinte 4:16.


text:
ULUTSHA LUYABUZA
Ngaba Sifanele Sahlukane?—(Inxalenye 2)
Okokuqala, zama ukuthetha naye ngendlela efanelekileyo. Njani?
Khawucinge indlela wena obuya kufuna ukuphathwa ngayo xa usahlukana nomntu obuthandana naye. (Mateyu 7:12) Ngaba ubunokufuna ukuchazelwa phambi kwabanye? Ubungenakuyithanda loo nto.
Ngaphandle kokuba unyanzelwa ziimeko, bekungayi kuba kuhle ukushiya umyalezo efowunini, ukuthumela isms okanye ie-mail. Ngoko khetha ixesha nendawo efanelekileyo yokuthetha ngalo mba ubalulekileyo.
Umele uthini xa uchaza ezi ndaba? Umpostile uPawulos wabongoza amaKristu ukuba ‘athethe inyaniso’ omnye komnye.
Eyona ndlela ibhetele, kukuthetha ngobuchule kodwa ungqale. Sichaze ngokucacileyo isizathu sokucinga ukuba ukuthandana kwenu kungayi kuphumelela.
Akuyomfuneko ukuchaza udederhu lweempazamo zakhe okanye umgxeke. Endaweni yokuthi, “Wena awuyenzi le” okanye “Awuzange wayenza le,” kubhetele ukusebenzisa amabinzana ajoliswe kwindlela ovakalelwa ngayo—“Ndifuna umntu owenza le . . .” okanye “Ndicing’ ukuba masahlukane kuba . . .”
Eli asiloxesha lokutshon’ uvela okanye lokuvumela umntu othandana naye atshintshe isigqibo sakho. Khumbula ukuba ukhethe ukwahlukana nalo mntu ngesizathu esivakalayo. Mlumkele angakwenzi utshintshe indlela ocinga ngayo. Elinye ibhinqa eliselula eligama linguLori, lithi: “Emva kokuba sahlukene nomnye umfana, wayesoloko ezenza lusizana. Ndicinga ukuba wayesenzela ukuba ndimsizele. Ndamsizela. Kodwa andizange ndivumele ukuba oko kutshintshe isigqibo sam.” Njengokuba uLori wenzayo, yazi into oyifunayo. Sukusitshintsha isigqibo sakho. Uhayi wakho makabe nguhayi.—Yakobi 5:12.
Imiphumo Yokwahlukana.
Ungothuki ukuba uziva ukhathazekile kangangethuba elithile emva kokuba nahlukene. Usenokude uvakalelwe njengomdumisi, owathi: “Ndiphazamisekile, ndithobe ngomlinganiselo ogqithileyo; imini yonke ndihambahamba ndibuhlungu.”
Abanye abahlobo bakho basenokuzama ukukunceda ngokukukhuthaza ukuba nibuyelane. Lumka! Nguwe oya kuhlala nemiphumo yeso sigqibo, kungekhona abahlobo bakho. Ungoyiki ukuma kwisigqibo sakho—nakuba unokuziva ubuhlungu ngoko kwenzekileyo.
Qiniseka ukuba, ekuhambeni kwexesha loo ntlungu iza kuphela. Okwangoku, kutheni ungazami ukuthabatha la manyathelo alandelayo ukuze ukwazi ukuhlangabezana nale meko?
Phalaza imbilini yakho kumhlobo omthembayo.
—IMizekeliso 15:22.
Thandaza kuYehova.
—INdumiso 55:22.
Zigcine uxakekile.
—1 Korinte 15:58.
Musa ukusoloko uwedwa!
—IMizekeliso 18:1.
Nxulumana nabantu abanokukukhuthaza. Hlala ucinga ngezinto ezakhayo.—Filipi 4:8.
Funda Okungakumbi
Yintoni Endimele Ndiyilindele Emtshatweni?—Inxalenye 1
Ziziphi iingenelo kunye neengxaki onokuzilindela emtshatweni?
Yintoni Endimele Ndiyilindele Emtshatweni?—Inxalenye 2
Funda ngendlela onokuzilungiselela ngayo iingxaki engakhange uzicinge emtshatweni.


text:
Yiminyaka Eyi-50 Kuvunwa KwiiWatchtower Farms
Kwiikhilomitha ezimalunga ne-145 ukusuka kumntla kwiSixeko saseNew York, kufuphi neendawo ezisemaphandleni zaseWallkill, eNew York, kukho iqela leefama eliye ladlala indima ebalulekileyo kumsebenzi wamaNgqina kaYehova wokufundisa abantu iBhayibhile ehlabathini lonke. Ifama yokuqala yathengwa ngoJanuwari 2, 1963, kwiminyaka eyi-50 eyadlulayo.
UDavid Walker, iNgqina likaYehova elalisebenza eWallkill ukususela oko zathengwa ezi fama, uchaza isizathu sokuba zithengwe: “Abasebénzi abangamaNgqina abakwikomkhulu eliseBrooklyn, eNew York, babesanda, kwaye kwakufuneka sibondle singakhange singene kakhulu epokothweni. Iifama ezazisetyenziswa ngamaNgqina zazikumntla weNew York, ibe kuthatha iiyure ezintandathu ukuya kwezisibhozo ukufika eBrooklyn. Kanti ukuya eWallkill ziiyure nje ezimbini. Loo nto yabangela ibe yeyona ndawo inokusilungela.” Ekuhambeni kwexesha, amaNgqina kaYehova asebenzisa le fama ukukhulisa iziqhamo, imifuno, ukufuya iinkuku, iihagu, iinkomo nokwenza ezinye izinto zobisi. Ekuhambeni kwexesha, kongezwa ezinye iifama.
Kwisithuba seminyaka elishumi, ulwando lwamaNgqina kaYehova lwakhokelela ekubeni abe neemfuno ezikhethekileyo. Ukongezelela kwimifuno neziqhamo ezivunwa kwezi fama, kwenziwa neencwadi zeBhayibhile ezaziza kunceda kumsebenzi wokuvuna uYesu awathetha ngawo. (Mateyu 9:37; Luka 10:2; Yohane 4:35, 36) Makhe sithethe ngeminye yemisebenzi eyenziwa eWallkill.
Ukuprinta: Phakathi kwinkulungwane ye-20, umsebenzi omninzi wokuprinta uncwadi lweBhayibhile wawusenziwa eBrooklyn, eNew York. Kodwa njengoko imfuneko yeencwadi zethu isanda, iBrooklyn yayingasakwazi ukuthwala lo msebenzi mkhulu. Ngoko ngo-1973, amaNgqina kaYehova agqiba ukwakha esinye isakhiwo sokuprinta eWallkill. Ukususela ngoko, izakhiwo zokuprinta bezimana zisandiswa, ibe ngo-2004 bekusandul’ ukwandiswa esinye.
Iteknoloji Neekhompyutha: Ngo-1979, iqela lamaNgqina kaYehova lenza inkqubo yekhompyutha ebizwa ngokuba yiMultilanguage Electronic Publishing System (MEPS). Le nkqubo, ibangela kupapashwe uncwadi lweBhayibhile ngeelwimi ezingaphezu kwe-600.
Imfundo: Ngo-1988, iSikolo SeBhayibhile SeWatchtower saseGiliyadi safudukela eWallkill sisuka eBrooklyn. Iiklasi zaqala ngo-Oktobha 17 waloo nyaka. Sahlala silapho esi sikolo de safuduselwa kwiZiko Lemfundo LeWatchtower elisePatterson, eNew York, ngoAprili 1995.
Kule minyaka ingamashumi amahlanu, iye yatshintshatshintsha indlela ezisebenza ngayo iiWatchtower Farms. Nangoku kusenziwa imigudu ukuze amaNgqina kaYehova afumane ukutya okusempilweni kwiBheteli yaseMerika, eNew York.
Sithethanje, amaNgqina kaYehova akha iiofisi, iindawo zokuhlala kunye nezinye eWallkill. Alungisa nezakhiwo ezikhoyo. Wonke lo msebenzi uza kunceda iiWatchtower Farms ziqhubeke zisondla amaNgqina kaYehova emhlabeni wonke.
UDavid Walker, ekuthethwe ngaye ngaphambilana uthi: “Kule minyaka ingaphezu kweyi-50 idluleyo, kuye kwandivuyisa kakhulu ukubona sikhula, izakhiwo eziseWallkill zandisiwe ngoku kwaye zinegalelo kumsebenzi wokufundisa iBhayibhile esiwenzayo ehlabathini lonke!”
Funda Okungakumbi
Umsebenzi Owenziwa eWallkill NaseWarwick Uhambela Phambili
Umsebenzi omkhulu wamaNgqina kaYehova owenziwa kwezi dolophu zimbini zaseUnited States uhambela phambili ngenxa yokuzibhokoxa kwabantu abasebenza ngokuzithandela abasuka kulo lonke eli lizwe.
IBheteli YaseBrooklyn Imbali Yeminyaka Eli-100
Funda ngesizathu sokuba amaNgqina kaYehova afudukele eNew York nesokuba athiye ikomkhulu lawo ngokuthi yiBheteli.


text:
IJW LIBRARY
Ukuphawula Indawo Obukuyo—KwiAndroid
KuJW Library olu phawu lunceda uyazi indawo ubukuyo xa ufunda, njengokuba ubuza kufaka into kwincwadi eprintiweyo. Nto nganye efundwayo kuJW Library inezi mpawu zilishumi.
Landela le miyalelo ukuze uphawule indawo obukuyo:
Phawula Into Oyifundayo
Unokucofa olu phawu kwinqaku, kwisahluko, kwisiqendu nakwivesi yeBhayibhile.
Ukuze wazi apho ubuphele khona kwinqaku nakwisahluko, cofa olu phawu. Emva koko kuvela uludwe olunezi mpawu zoncwadi olufundayo. Cofa olungenanto ukuze wazi apho uphele khona kwinqaku nakwisahluko.
Ukuze wazi apho ubuphele khona kwisiqendu okanye kwivesi ethile, qala ucofe indawo leyo; uze ucofe olu phawu kwisiqendu eso.
Indlela Yokuya Kuphawu
Xa ufuna indawo obukuyo, cofa incwadi obuyifunda uze ucofe olu phawu. Cofa indawo ofuna ukubuyela kuyo.
Lungelelanisa Iimpawu
Xa indawo obukuyo ikhona unokuyisusa okanye ufake enye endaweni yayo.
Xa ufuna ukuyisusa, cofa olu phawu, emva koko ucofe olu ecaleni kwendawo obuphele kuyo ofuna ukuyisusa. Cofa u-Delete.
Ukuze ufake enye endaweni yayo, cofa olu phawu; emva koko cofa olu phawu ecaleni kwendawo ofuna ukufaka enye kuyo. Cofa u-Replace. Kungena enye indawo obuphele kuyo. Le ndlela iyanceda ukuze wazi apho ubuphele khona kuncwadi olufundayo. Ngokomzekelo, indawo okuyo kufundo lwakho lweBhayibhile.
Ezi zinto zakhululwa ngoMeyi 2014 neJW Library 1.2, ehambelanayo neAndroid 2.3 okanye ezilandelayo emva kwayo. Ukuba awuziboni ezi zinto, nceda ulandele imiyalelo ekwinqaku elithi, “Sebenzisa IJW Library—KwiAndroid,” ngaphantsi kwendawo ethi Fumana Izinto Ezintsha.


text:
Ibali 53: Isithembiso SikaYifeta
NGABA wakha wenza isithembiso waza kamva wakufumanisa kunzima ukusigcina? Indoda ekulo mfanekiso yenjenjalo, yiyo le nto ibuhlungu kangaka. Le ndoda ngumgwebi owayekhaliphile wakwaSirayeli ogama linguYifeta.
UYifeta uphila ngexesha laxa amaSirayeli engasamnquli uYehova. Kwakhona enza okubi. Ngoko uYehova uvumela abantu bakwa-Amoni bawenzakalise. Le nto yenza amaSirayeli akhale kuYehova: ‘Sonile kuwe. Khawusisindise!’
Abantu babuhlungu ngezinto ezimbi abazenzileyo. Babonisa ukuba babuhlungu ngokuphinda bamnqule uYehova. Yaye ke kwakhona uYehova uyabanceda.
UYifeta unyulwa ngabantu ukulwa nama-Amoni angendawo. UYifeta ulufuna kunene uncedo lukaYehova emfazweni. Ngoku uyamthembisa uYehova: ‘Ukuba ungandinika uloyiso kuma-Amoni, umntu wokuqala ukuphuma endlwini yam ukundikhawulela ekubuyeni kwam eloyisweni ndomnikela kuwe.’
UYehova uyasiphulaphula isithembiso sikaYifeta, aze amncede afumane uloyiso. Ekubuyeleni kukaYifeta ekhaya, ngaba uyazi ukuba kuphuma bani kuqala ukuza kumkhawulela? Yintombi yakhe, okuphela komntwana wakhe. ‘Kwowu, ntombi yam!’ uyakhala uYifeta. ‘Hayi ubuhlungu ondizisela bona. Kodwa ndisenzile isithembiso kuYehova, yaye andinakusijika.’
Xa intombi kaYifeta isiva ngesithembiso sakhe, kuqala iba buhlungu gqitha. Kuba kuthetha ukuba kuya kufuneka ishiye uyise nabahlobo. Kodwa iya kuchitha ubomi bayo bonke ikhonza uYehova eShilo. Ngoko ithi kuyise: ‘Ukuba wenze isithembiso kuYehova, kufuneka usigcine.’
Ngoko intombi kaYifeta iya eShilo, yaye ichithela bonke ubomi bayo ekukhonzeni uYehova emnqubeni wakhe. Iintsuku ezine nyaka ngamnye abafazi bakwaSirayeli bayahamba ukuya kuyityelela apho, yaye baba nexesha elimnandi kunye. Abantu bayayithanda intombi kaYifeta kuba ingumkhonzi kaYehova olungileyo.
Imibuzo
- Ngubani uYifeta, yaye wayephila ngaliphi ixesha?
- UYifeta umthembisa ntoni uYehova?
- Kutheni ebuhlungu uYifeta xa ebuyela ekhaya evela koyisa ama-Amoni?
- Ithini intombi kaYifeta xa isiva ngoko uyise akuthembisileyo?
- Kutheni abantu beyithanda intombi kaYifeta?
Imibuzo eyongezelelekileyo
- Funda ABagwebi 10:6-18.
Sifanele sithobele siphi isilumkiso esikwingxelo yokungathembeki kwamaSirayeli kuYehova? (ABa. 10:6, 15, 16; Roma 15:4; ISityhi. 2:10)
- Funda ABagwebi 11:1-11, 29-40.
Sazi njani ukuba ukunikela kukaYifeta ngentombi yakhe “njengomnikelo otshiswayo” kwakungathethi ukuyinikela emlilweni njengedini elingumntu? (ABa. 11:31; Lev. 16:24; Dut. 18:10, 12)
UYifeta wayinikela njani intombi yakhe njengedini?
Sinokufunda ntoni kwisimo sengqondo sikaYifeta ngesibhambathiso awasenzayo kuYehova? (ABa. 11:35, 39; INtshu. 5:4, 5; Mat. 16:24)
Umzekelo wentombi kaYifeta unokuwakhuthaza njani amaKristu aselula ukuba angenele inkonzo yexesha elizeleyo? (ABa. 11:36; Mat. 6:33; Fil. 3:8)


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
3 Owu maGalati angenangqiqo, ngubani na onifake impembelelo embi,+ nina enanikwa inkcazelo ecacileyo ngokubethelelwa+ kukaYesu Kristu?
2 Inye nje into endifuna ukuyiqonda kuni: Ngaba nawamkela umoya+ ngenxa yemisebenzi yomthetho+ okanye ngenxa yokuva+ ngokholo?
3 Ngaba aninangqiqo kangako na? Nisakuba niqale emoyeni+ ngaba ngoku nigqibela enyameni na?+
4 Ngaba neva iimbandezelo ezininzi kangaka ngokungenanjongo na?+ Ukuba phofu ngokwenene kwakungokungenanjongo.
5 Lowo, ke ngoko, unibonelela ngomoya+ nowenza imisebenzi yamandla+ phakathi kwenu, ngaba ukwenza oko ngenxa yemisebenzi yomthetho okanye ngenxa yokuva ngokholo?
6 Kunjengokuba kanye uAbraham “wakholwayo kuYehova, kwaza oko kwabalelwa kuye njengobulungisa.”+
7 Ngokuqinisekileyo niyazi ukuba abo babambelela elukholweni+ ngabo abangoonyana baka-Abraham.+
8 Ke kaloku iSibhalo, sibona kwangaphambili ukuba uThixo wayeya kubavakalisa abantu beentlanga bengamalungisa ngenxa yokholo, sazivakalisa iindaba ezilungileyo kwangaphambili kuAbraham, ezizezi: “Ziya kusikelelwa ngawe zonke iintlanga.”+
9 Ngenxa yoko abo babambelela elukholweni basikelelwa+ kunye noAbraham+ okholiweyo.
10 Kuba bonke abo baxhomekeke kwimisebenzi yomthetho baphantsi kwesiqalekiso; kuba kubhaliwe kwathiwa: “Uqalekisiwe wonke ubani ongazigciniyo zonke izinto ezibhaliweyo kumsongo woMthetho aze azenze.”+
11 Ngaphezu koko, kuyabonakala ukuba akukho bani uvakaliswa elilungisa+ kuThixo ngawo umthetho, kuba “lowo ulilungisa uya kuphila ngenxa yokholo.”+
12 Ke kaloku uMthetho lo wona awubambeleli lukholweni, kodwa “lowo uzenzayo ezo zinto uya kuphila ngazo.”+
13 Ngokusithenga uKristu+ wasikhulula+ kwisiqalekiso soMthetho ngokuthi abe sisiqalekiso+ esikhundleni sethu, ngenxa yokuba kubhaliwe kwathiwa: “Uqalekisiwe wonke umntu oxhonywa esibondeni.”+
14 Injongo yayikukuba intsikelelo ka-Abraham kuzo iintlanga ibe ngoYesu Kristu,+ ukuze ngalo ukholo lwethu+ samkele umoya othenjisiweyo.+
15 Bazalwana, ndithetha ngomzekeliso wabantu: Umnqophiso oqinisekisiweyo, nakuba ungowomntu, akukho bani uwutshitshisayo okanye ongeze kuwo.+
16 Ke kaloku izithembiso zenziwa kuAbraham+ nakwimbewu yakhe.+ Akuthiwa: “Nakwiimbewu,” njengakwimeko yezininzi, kodwa njengakwimeko yenye kuthiwa:+ “Nakwimbewu yakho,”+ enguKristu.+
17 Ngokubhekele phaya, ndithi: Umnqophiso owaqinisekiswayo ngaphambili nguThixo,+ awunakutshitshiswa nguMthetho ofike emva kwamakhulu amane anamashumi amathathu eminyaka,+ ungenako nokusibhangisa isithembiso.+
18 Kuba ukuba ilifa lixhomekeke emthethweni, oko kuthetha ukuba alizuzwa ngokwesithembiso;+ kanti ke uThixo uye ngobubele walinika uAbraham ngesithembiso.+
19 Kuthekani, ke ngoko, ngoMthetho? Wongezwa ukuze ukunxaxha kubonakaliswe,+ de ifike imbewu+ ekwakwenziwe kuyo isithembiso; yaye wadluliselwa ngeengelosi+ ngesandla somlamli.+
20 Ke kaloku akakho umlamli apho emnye kuphela umntu ochaphazelekayo, kodwa uThixo mnye kuphela.+
21 Ngaba uMthetho, ke ngoko, unxamnye nezithembiso zikaThixo?+ Nakanye! Kuba ukuba kwakuye kwanikelwa umthetho owawunokunika ubomi,+ okunene ubulungisa bebuya kuba ngawo umthetho.+
22 Kodwa iSibhalo+ sibalela zonke izinto ekuthini ziphantsi kwesono,+ ngoko ke isithembiso sizuzwa ngokukholwa kuYesu Kristu yaye sinikelwa kwabo babonisa ukholo.+
23 Noko ke, ngaphambi kokufika kokholo,+ sasilindwa siphantsi komthetho,+ siseluvalelweni, sikhangele kukholo olwalumiselwe ukutyhilwa.+
24 Ngenxa yoko uMthetho uye waba ngumkhapheli wethu osikhokelela kuKristu,+ ukuze sivakaliswe singamalungisa+ ngenxa yokholo.
25 Kodwa ngoku ekubeni ukholo lufikile,+ asisekho phantsi komkhapheli.+
26 Nonke, enyanisweni, ningoonyana+ bakaThixo ngalo ukholo lwenu kuKristu Yesu.
27 Kuba nonke nina enabhaptizelwa kuKristu+ niye namambatha uKristu.+
28 Akukho mYuda namGrike,+ akukho khoboka nokhululekileyo,+ akukho ndoda nabhinqa;+ kuba nonke ningumntu omnye ngokumanyene noKristu Yesu.+
29 Ngaphezu koko, ukuba ningabakaKristu, ngokwenene niyimbewu ka-Abraham,+ iindlalifa ngokwesithembiso.+
Yithumele
Yithumele
Galati 3
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=48&Chapter=3&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D48%26Chapter%3D3%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
APRILI 13, 2016
ERASHIYA
Abasemagunyeni BaseRashiya Baqinisa Iinzame Zabo Zokuphelisa Umsebenzi WamaNgqina Osemthethweni
Kwimimandla eliqela yaseRashiya, abasemagunyeni bayaqhubeka nokutyhola amaNgqina kaYehova ngelithi unqulo lwawo luyingozi.
ETyumen, Kummandla WaseTyumen. Iofisi yomtshutshisi ityhole iNgqina elililungu Lombutho Wonqulo eTyumen (iLRO) ngokuhambisa iincwadi ekuthiwa ziyingozi. Emva kokuba eli Ngqina livalelwe, umtshutshisi uye wafuna ukuba umbutho iLRO upheliswe. iNkundla Ephakamileyo yaseRashiya iza kusingatha lo mcimbi ngoAprili 14, 2016.
E-Elista, IRiphabliki YaseKalmykia. Umphathi wamapolisa asekuhlaleni uyalele ukuba kwenziwe uphengululo kwiHolo YoBukumkani yamaNgqina e-Elista ibe athe afumene uncwadi lwamaNgqina olukuludwe loncwadi ekuthiwa luyingozi. Esebenzisa uncwadi ekuthiwe lufunyenwe xa bekuphengululwa, umtshutshisi weRiphabliki yaseKalmykia ufake isicelo sokuba upheliswe ngokusemthethweni umsebenzi wamaNgqina e-Elista. Eli tyala liseza kusingathwa yiNkundla Ephakamileyo yaseRashiya.
Amatyala okupheliswa kweLRO, kuquka lawo aseStariy Oskol naseBelgorod, nawo kulindeleke ukuba asingathwe yiNkundla Ephakamileyo yaseRashiya.


text:
UKUSHUMAYELA NOKUFUNDISA EHLABATHINI LONKE
EOceania
AMAZWE 29
ABEMI 40 208 390
ABAVAKALISI 97 583
IZIFUNDO ZEBHAYIBHILE 64 675
Bashiya Iipakethi Zeencwadi
Akufane kushunyayelwe kwiziqithi ezininzi zaseMicronesia, ngoko iqela labavakalisi abahlala kwiiMarshall Islands lenza amalungiselelo okuya apho ngesikhephe lize lihlale iiveki ezimbini. Lasuka kwisiqithi saseMajuro, laya kutsho kwesaseWotje nesaseOrmed eWotje Atoll.
Ukuze lifikelele kubantu abaninzi, eli qela lenza iipakethi zeencwadi ngaphambi kokuba lihambe. Ipakethi nganye yayineemagazini ezine neencwadana ezimbini. Ekubeni aba bavakalisi babengazi ukuba baza kubuyela nini kwezo ziqithi, babeshiyela abantu abanomdla iipakethi zabo baze babakhuthaze ukuba banike neentsapho kunye nezihlobo zabo. Ngezo veki zimbini, bahambisa iincwadana eziyi-531, iimagazini eziyi-756 neencwadi eziyi-7.
“Siyabulela Ngokusikhumbula”
NgoFebruwari 2014, amaNgqina amathandathu asePapua New Guinea aya kushumayela kangangeentsuku ezilishumi kwiilali zeSiqithi saseKarkar ezinentaba-mlilo. Badibana nabantu abaninzi abanomdla baza bahambisa iincwadi eziyi-1 064. Udade ogama linguRelvie wathi: “Kusuku lwethu lokuqala kwade kwabetha eyesi-3:00 emva kwemini sisashumayela. Ngelo xesha iibhotile zethu zazingasenamanzi, imihlathi idiniwe nemilomo yomile kukuthetha. Xa ndandincokola nenye intwazana, ndandifuna ukuyifundela isibhalo, kodwa ndandingakwazi kuba umqala wawomile. Kanye ngelo xesha yandipha amanzi.”
Ngobunye ubusuku ngaphambi kokuba simke kwenye ilali, saba nentlanganiso enkulu nabahlali, ibe neenkokeli zecawa yasekuhlaleni zazilapho. URelvie ukhumbula oku: “Ndandingathi ndinguStefano phambi kweSanhedrin xa kwakufuneka emele inyaniso, umahluko nje kukuba abantu ababelapho babenobubele.” Bathi bakugqiba ukuthetha abavakalisi abathandathu, umphathi wesikolo seCawa yamaLuthere waphakama wabulela uanti wakhe owayengomnye wabo bavakalisi, ngokuphathela abantu bakhe inyaniso. Wathi: “Ufana nomSamariyakazi owaya kuxelela intsapho yakhe ngezinto ezintle azixelelwe nguYesu. Enkosi ngokungasilibali.”
Bancinane Kakhulu?
Ngenye intsasa uTeariki, inkwenkwana eneminyaka esixhenxe ubudala eyayihlala kwisiqithi saseTarawa, eKiribati, wayesentsimini noyise uTueti. Bangena kwikhaya elalineqela elimalunga neshumi labafana neentombi, bonke bekwiminyaka elapha kweyi-20. Emva kokuba utata kaTeariki eshumayeze olu lutsha, omnye kubo wathi kuye: “Kutheni nihamba nabantwana nje xa niyoshumayela? Bancinane kakhulu ukuba bangashumayela ngoThixo.”
UTueti wathi: “Niyafuna ukuva ukuba unyana wam uyakwazi na ukushumayela? Khawuthi khe ndiphume ndinishiye naye nizivele.” Eli qela lathi, “Phuma khe simve.”
Emva kokuphuma kukaTueti, uTeariki wabuza eli qela, “Niyalazi igama likaThixo?”
Omnye kubo wathi, “Ewe siyalazi. NguYesu!” Omnye wabe esithi, “NguThixo,” kwabe kukho nomnye othi, “nguNkosi.”
UTeariki wathi: “Makhe sive ukuba ithini yona iBhayibhile. Ndicela sifunde uIsaya 42:5.” Emva kokufunda esi sibhalo, wabuza, “Nicinga ukuba sithetha ngabani esi sibhalo?”
Omnye waphendula, “ngoThixo.” UTeariki wathi, “Uchanile, ngoThixo oyinyaniso. Makhe sive ukuba ivesi yesibhozo yona ithini ngoThixo oyinyaniso? ‘NdinguYehova. Lilo elo igama lam; andiluniki omnye uzuko lwam.’ Nivile ukuba igama likaThixo ngubani?”
Eli qela lathi, “nguYehova.”
Ekubeni ngoku babephulaphule ngomdla bonke, uTeariki wabuza: “Kusinceda ngantoni ukusebenzisa igama likaThixo, uYehova? Masive incwadi yeZenzo 2:21. Ithi: ‘Yaye wonk’ ubani obiza egameni likaYehova uya kusindiswa.’ Kusinceda ngantoni ukusebenzisa igama likaThixo?”
Omnye kwelo qela wathi, “Siza kusindiswa.”
Wangena kanye ngelo xesha utata kaTeariki. Wabuza olu lutsha: “Nithini ke ngoku? Bayakwazi ke ukushumayela abantwana bethu? Ngaba sifanele sihambe nabo xa sishumayela?” Bonke bavuma ukuba abantwana banokushumayela nokuba intle into yokuba benze lo msebenzi. Ngoko uTueti wathi, “Nani kanti, ninokuthetha nabantu ngenyaniso eseBhayibhileni kanye njengokuba uTeariki enzile, ukuba niyayifunda.”
Iindaba Ezilungileyo Zifikelela Nakwilali Esentabeni
NgoNovemba 2013, uJean-Pierre, osebenza kwiofisi yokuguqulela ePort-Vila eVanuatu, wakhwela inqwelo-moya waya kwindibano yesiphaluka kwisiqithi sakowabo. Wathi xa esehla kwisikhululo seenqwelo-moya, wahlangatyezwa liqela labantu ababevela kummandla osemazantsi esi siqithi becela iincwadi ezithetha ngeBhayibhile. Wabanika phantse zonke iimagazini awayeziphethe. Nomfundisi wacela ezakhe. Wacela uJean-Pierre ukuba aye kwilali yakhe, esithi: “Silambele iLizwi likaThixo. Yizokuphendula imibuzo esinayo phaya elalini.” Kusuku olulandela olwendibano, uJean-Pierre wavuka ngenj’ ixukuxa waza wahamba umgama omde enyuka intaba. Ngelingeni wafika kuloo lali isencochoyini yentaba. Emva kokuba amkelwe ngezandl’ ezishushu apho, wancokola nabo ngeKingdom News No. 38 enomxholo othi, “Ngaba Abafileyo Bangaphinda Baphile Kwakhona?” Wakhuthaza abo bantu bamalunga ne-30 ababephulaphule ukuba batyhile ezabo iiBhayibhile. Bancokola phantse iiyure ezisixhenxe. Babelilambele ngokwenene iLizwi likaThixo abo bantu! Elinye igqala elineminyaka eyi-70 lathi, “Oko ndabakho, andizange ndikhe ndicaciselwe ngolu hlobo ngabafi!”
UJean-Pierre wachitha ubusuku bonke kuloo lali. Walaliswa kwigumbi elinye nomfundisi. Ngentsasa elandelayo wavuka umfundisi efunda enye yeemagazini zethu. UJean-Pierre wambuza ukuba ufunda ngantoni, waza wathi ufunda ngoBukumkani bukaThixo ibe kwakucaca ukuba uyayithanda le nto ayifundayo. Wavuma ukuba uBukumkani bukaThixo babungekho sezintliziyweni zabaFarisi, abakhalinyelwa nguYesu kuLuka 17:21. Waqonda ukuba uBukumkani bukaThixo abukho sezintliziyweni zabantu nangona icawa yakhe ifundisa ukuba bukuzo. UJean-Pierre usesePort-Vila ibe uyaqhubeka efundisa abantu abanomdla esebenzisa ifowuni. Abazalwana abathathu bebandla elikufutshane baya kuncedisa ukuze kuqhutywe iSikhumbuzo kuloo lali, ibe kweza abantu abayi-109!


text:
Iimpendulo Zemibuzo YeBhayibhile
Ngubani kanye kanye olawula ihlabathi?
Abantu abaninzi bakholelwa ukuba nguThixo oyinyaniso olawula ihlabathi. Kodwa ukuba bekunjalo, ngaba ngekukho iintlungu ezingaka apha emhlabeni? (Duteronomi 32:4, 5) IBhayibhile ithi, ihlabathi lonke lilawulwa ngumntu ongendawo.
Lo mntu ungendawo wenza njani ukuze alawule ihlabathi lonke? Kwiminyaka embalwa emva kokuba uAdam noEva bedaliwe, ingelosi ethile yavukela uThixo yaza yabangela ukuba bone. (Genesis 3:1-6) Bakhetha ukuthobela uSathana, waza wabalawula. UThixo uSomandla nguye kuphela uMlawuli ofanelekayo, kodwa ke ufuna abantu bazikhethele ukumkhonza kuba bemthanda. (Duteronomi 6:6; 30:16, 19) Okubuhlungu kukuba, abantu abaninzi baye balahlekiswa, nabo benza ukhetho olubi njengoAdam noEva.
Ngubani oza kulungisa iingxaki zabantu?
Ngaba uThixo uza kusoloko emyekile uSathana elawula kakubi? Hayi! UThixo uza kusebenzisa uYesu ekulungiseni iingxaki ezibangelwe nguSathana.
UYesu uza kunikwa amandla nguThixo ukuze atshabalalise uSathana. (Roma 16:20) Ngoko, uThixo uza kubalawula abantu ngokwakhe abenze baphile ngolonwabo nangoxolo kanye ngalaa ndlela wayefuna ngayo.
Funda Okungakumbi
Yintoni Injongo KaThixo Ngomhlaba?
Ngaba iya kuze izaliseke injongo kaThixo yomhlaba oyiparadesi? Ukuba kunjalo, nini?


text:
Japanese Name Generator
I-Japanese Name Generator uyakwazi sikubonise amagama Japanese nganiswa yakho (kwinoveli yakho okanye imidlalo), abantwana bakho okanye nantoni na eyenye esithubeni.
Iqulathe ngaphezu 50,000 amagama Japanese lokugqibela, amagama intombazana kunye namagama inkwenkwe leyo.
Kanye igalelo ubuni bakho kunye nomhla wokuzalwa ukwenza eyakho igama lakho yaseJapan.
Hiragana Elibizwa Table
Ungakhangela lwembonakalo Sound of Hiragana usebenzisa Hiragana Elibizwa Table.
Abalinganiswa Japanese zenziwe of uKanji, Hiragana kunye takana. Nceda khangela amanye amaphepha ukubona Katakana okanye Kanji
Katakana Elibizwa Table
Ungakhangela lwembonakalo Sound of Katakana usebenzisa Katakana Elibizwa Table .
Abalinganiswa Japanese zenziwe of uKanji, Hiragana kunye takana. Nceda khangela amanye amaphepha ukubona Hiragana okanye Kanji
Japanese Name Generator
I-Japanese Name Generator uyakwazi sikubonise amagama Japanese nganiswa yakho (kwinoveli yakho okanye imidlalo), abantwana bakho okanye nantoni na eyenye esithubeni.
Iqulathe ngaphezu 50,000 amagama Japanese lokugqibela, amagama intombazana kunye namagama inkwenkwe leyo.
Kanye igalelo ubuni bakho kunye nomhla wokuzalwa ukwenza eyakho igama lakho yaseJapan.
Japanese Kanji Name Dictionary (Indlela ukufunda igama Japanese)
Japanese Kanji Name Dictionary (Indlela yokufunda igama Japanese)
Unokukhangela ukufunda igama yaseJapan.
Ungasebenzisa IsiNgesi, IsiTshayina, bhala igama Lwesijapani Korea.
Japanese Name Uluhlu
Japanese Name Uluhlu
Japanese Name Uluhlu
Japan National Postal Code uLuhlu
Japanese Ikhowudi yeposi National uLuhlu Ukufuna kunye Japanese Idilesi inguqulelo
Codes yeposi of Japan (Zip Codes).
Indlela ukufunda nokubhala iidilesi Japanese in IsiNgesi kunye Korean.
Ukuguqulela iidilesi IsiJapani ukuya IsiNgesi needilesi Korean
Hangul ngabalinganiswa Hiragana / Katakana Converter
Ungachwetheza abalinganiswa Japanese Ngokuchwetheza Hangul - abalinganiswa Korean
amaRoma Alphabets ukuya Hiragana / Katakana Converter
ungachwetheza abalinganiswa Japanese ngokuchwetheza Roman Alphabets
Takana ukuya Hiragana Converter
Katakana ukuya Hiragana Online Converter
Ungalutshintsha 'Abalinganiswa Japanese Katakana' ukuya 'Uphawu Hiragana Japanese'.
Hiragana ukuya Katakana Converter
Hiragana ukuya Katakana Online Converter
Ungalutshintsha 'Uphawu Hiragana Japanese' ukuya 'Abalinganiswa Japanese takana'.
Ubungakanani Full takana ukuba Ubungakanani Half Katakana Converter
Full ububanzi takana ukuba Half-ububanzi Katakana Online Converter
Ungalutshintsha 'takana Ubungakanani Pheleleyo' ukuya 'Ubungakanani Half takana'.
Isiqingatha Ubungakanani takana ukuba Ubungakanani Full Katakana Converter
Half-ububanzi Katakana ukuya Katakana Pheleleyo-ububanzi Online Converter
Ungalutshintsha 'Ubungakanani Half Katakana' ukuya 'Ubungakanani Full takana'.
Old Japanese Kanji New Japanese Kanji Converter
Old Japanese Kanji eNew Japanese Kanji Online Converter
'uyakwazi ukutshintsha Old Japanese Kanji (Kyūjitai)' ukuya 'New Japanese Kanji (Shinjitai)'.
New Kanji IsiJapani ukuya Old Japanese Kanji Converter
New Japanese Kanji ukuya Old Japanese Kanji Online Converter
'uyakwazi ukutshintsha New Japanese Kanji (Shinjitai)' ukuya 'Old Japanese Kanji (Kyūjitai)'.
Japanese Language Study Resources and Websites
Ukuba Language umfundi Japanese, kufuneka zitshekishe websites! La makhonkco zonke izibonelelo free.
Related TagsIgama Lam Japanese Yenza Igama Lam Japanese Japanese Igama Lam Lokwenene Ufuna Ukuba Igama Lam Japanese


text:
I-Mathematics
Yintoni i-Mathematics?[tshintsha | edit source]
I-Mathematics sisifundo sokufunda ngamananiekubalwa ngawo, ngee''ndlela ezimile ngayo izinto'' nangee''patterns'' zezinto ekuthethwa ngazo ngelo xesha. Kumazwe afana neNgilane, i-Australia, New Zealand naseFrance liyashunqulelwa eli gama leMathematics kuthiwa yiMaths. Kanti eMelika, eCanada naseGermany kuthiwa yiMath. Xa uy''i-Mathematician'' ke kufuneka wazi okokuba uzakufunda ngezi zinto sele zichaziwe apha ngasentla.
Ibaluleke ngantoni i-Mathematics?[tshintsha | edit source]
I-Mathematics ibaluleke kakhulu kuba zisonjululwa ngayo iingxaki zasekuhlaleni ezisoloko zikho imihla-ngemihla. Baninzi abantu abangezo-Mathematicians abayisebenzisayo i-Mathematics kunjalo nje abaninzi bafunda ngayo. Khawufane ucinge xa ungugqirha ube ungazange wayifunda i-Mathematics, uzakuyibalela njani imixube yamayeza abantu abagulayo. Masithi mhlawumbi ungusomanxiwa, uzakuwazi njani umlinganiselo wamanxiwa. Zininzi izinto apha ebomini ezingenakwenzeka ngendlela efanelekileyo ngaphandle kweMathematics.
Zizisombulula njani iingxaki zemihla-ngemihla eziMathematicians?[tshintsha | edit source]
Ezi Mathematicians ke zisebenzisa i-''logic'' xa zisombulula iingxaki.


text:
Indlela Yokwenza Intsapho Yonwabe
Ukuqeqesha Abantwana
UJohn: * Ngaphambi kokuba abazali bam bandohlwaye xa ndenze into etenxileyo babedla ngokuzama ngandlela zonke ukuqonda ukuba bendiqhutywa yintoni kwaye baqonde nemeko ebendikuyo. Ndiye ndizame ukwenjenjalo nam xa ndiqeqesha iintombi zam. Umfazi wam, uAlison, yena wakhuliswa ngendlela eyahlukileyo. Uyise nonina babengazikhathazi ngobucukubhede obuninzi. Kubonakala ngathi bona babebohlwaya abantwana babo bengakhange bazikhathaze ngeemeko ezibangele ukuba bone. Maxa wambi ndiye ndivakalelwe kukuba imazi le yakowethu nayo izeke mzekweni ngokuba gadalala ebantweneni bethu.
Carol: Utata wemka ekhaya xa ndandineminyaka emihlanu ubudala. Wayengandikhathalele mna noodadewethu abathathu. Umama yena wayesiwa evuka ezama ukusondla, ibe nam ndandimncedisa kakhulu ekunyamekeleni oodadewethu abancinane. Kwakunzima ukuba ndinandiphe ubuntwana bam kuba kwakufuneka ndibe ngumzali. Nanamhl’ oku, andingomntu uthanda ukudlalisa. Xa abantwana bam befuna ukuqeqeshwa, ndiye ndichithe ixesha elide ndicinga ngeempazamo zabo. Ndiye ndithand’ ukwazi ukuba kutheni into iye yenzeka nokuba ebecinga ntoni ukuze enze loo nto. Umyeni wam, uMark, yena akasoloko ecinga ngezinto. Wakhuliswa ngutata owayenothando kodwa engqongqo, owayemnyamekela ngokunyaniseka umama wakhe. Umyeni wam uyakhawuleza ukulungisa iingxaki zeentombi zethu. Uye ahlole imeko, ayilungise, akugqiba adlulele kwenye into.
NJENGOKO unokubona koko kuthethwa nguJohn noCarol, indlela okhuliswe ngayo inokuyiphembelela kakhulu indlela nawe obaqeqesha ngayo abantwana bakho. Xa indoda nomfazi bekhuliswe ziintsapho ezahlukileyo, kusenokwenzeka ukuba bangabaqeqeshi ngendlela efanayo abantwana babo. Ngamany’ amaxesha lo mahluko uye udale iingxaki emtshatweni.
Iingxaki zinokuba mbi nangakumbi xa abazali bediniwe. Abazali abatsha baye bakhawuleze bayibone into yokuba ukuqeqesha abantwana kuyadinisa, kungumsebenzi ongapheliyo. UJoan, owakhulisa iintombi ezimbini kunye nomyeni wakhe, uDarren, uthi: “Ndiyazithanda iintombi zam, kodwa zazidla ngokungafuni ukuya kulala ngexesha endifuna zilale ngalo. Zaziye zivuke ngexesha elibi. Zazindiphazamisa xa ndifuna ukuthetha. Zazishiya izihlangu, iimpahla nezinto zokudlala zithe saa kuyo yonke indawo, kwaye zazingayibuyiseli ibhotolo efrijini.”
UJack, owagulelwa ngumfazi waza waba noxinezeleko lwengqondo emva kokuba ebeleke umntwana wabo wesibini, uthi: “Ndandidla ngokufika endlwini ndidinwe ndiyimfe emva komsebenzi, kube kufuneka ukuba ndilale ndiphaphama kuba ndihoye usana lwethu. Le nto yenza kwanzima ukuba ndiqeqeshe intwazana yethu endadlana. Yayifuna ingqalelo imonela udade wayo omncinci.”
Xa abazali abadiniweyo bengaboni ngasonye ngendlela yokuqeqesha umntwana, oko kungaboni ngasonye kuncinane kunokukhula kube yingxabano enkulu. Iingxabano ezingalungiswanga zinokubangela ukuba isibini siye sichaselana kude aze nomntwana lowo abathelekise abazali bakhe. Yiyiphi imigaqo yeBhayibhile eya kunceda isibini silomeleze iqhina lomtshato xa siqeqesha abantwana baso?
Yibani Nexesha Lenu
Iqhina lomtshato liye libekho ngaphambi kokuba abantwana bazalwe, kwaye ngokomthetho lifanele libekho nasemva kweminyaka abantwana bemkile ekhaya. IBhayibhile ihlomla yenjenje ngeqhina lomtshato: “Oko uThixo akubophelele ngedyokhwe ndawonye makungahlukaniswa mntu.” (Mateyu 19:6) Ukanti kwaesi sicatshulwa sinye sibonisa ukuba injongo kaThixo yayikukuba ekugqibeleni umntwana ‘amshiye uyise nonina.’ (Mateyu 19:5) Kucacile ke ukuba, nakuphi na ukukhuliswa kwabantwana kulinqanaba oye ufikelele kulo umtshato, kungekhona isiseko somtshato ngokwawo. Ngokuqinisekileyo, abazali kufuneka baziphe ixesha lokuqeqesha abantwana babo, kodwa kunokuba kuhle ukuba bakhumbule ukuba ngumtshato owomeleleyo osesona siseko siluqilima sokwenjenjalo.
Yiyiphi enye indlela isibini esinokugcina ubuhlobo baso bomelele ngoxa sikhulisa abantwana? Ukuba kunokwenzeka, khanikhe nibe namaxesha eniwabekela bucala okuba nibe nobabini qha, bangabikho abantwana. Ukwenjenjalo kuya kuninika ithuba lokuncokola ngezinto zentsapho ezibalulekileyo kwaye nikuvuyele ukuba nobabini. Ewe kona akuyonto ilula ukubekela bucala ixesha lokuba nedwa. UAlison, umama esikhe sathetha ngaye ngaphambili, uthi, “Xa kanye mna nomyeni wam sisithi heke sayifumana loo mizuzwana yokuba sedwa, suke intwazana yethu elithunjana ifune ukuhoywa okanye ke lo uneminyaka emithandathu abe ‘nengxaki,’ mhlawumbi athi akaziboni izinto zakhe zokuzoba.”
UJoan noDarren, esikhe sathetha ngabo nabo, babesenza ixesha lokuba bodwa ngokunyanzela abantwana babo ukuba baye kulala ngexesha elithile. “Sasisoloko sinexesha elibekiweyo lokuba kucinywe izibane zize iintombi zethu ziye kulala,” utsho uJoan. “Loo nto yayisinika ixesha lokuba siphumle yaye sincokole noDarren.”
Xa isibini sibekela abantwana ixesha lokulala, asiyi kwanela ukuzongela ixesha lokuba sedwa, kodwa siya kunceda nomntwana lowo ukuba “angazicingeli ngaphezu koko amelwe kukuzicingela ngako.” (Roma 12:3) Ekugqibeleni, abantwana abaqeqeshelwe ukuthobela ixesha elimiselweyo lokulala baye baqonde ukuba bayinxalenye ebalulekileyo yentsapho kodwa abanguye oyena ndoqo wentsapho—bamele bathobele ucwangciso lwentsapho kunokuba balindele ukuba ucwangciso lwentsapho luthobele bona.
KHANIZAME LE NTO: Bekani ixesha lokulala nize niqiniseke ukuba lithotyelwa rhoqo. Ukuba umntwana ubeka isizathu sokuba angalali, mhlawumbi athi ucela ukuya kusela amanzi, ningamvumela isihlandlo sokuqala. Kodwa ningamvumeli umntwana wenu aman’ ukurhoxisa ixesha lokuya kulala ngokucela into emva kwenye. Ukuba umntwana wenu uyanicenga ukuba nimphe imizuzu emihlanu kwaye niyamvumela, setani ialamu ukuba ikhale emva kwemizuzu emihlanu. Xa ikhala, umntwana makaye kulala ngaphandle kothethathethwano. ‘UEwe wenu makabe nguEwe, uHayi wenu, abe nguHayi.’—Mateyu 5:37.
Manyanani
Umzekeliso onobulumko uthi: “Yiphulaphule, nyana wam, ingqeqesho kayihlo, ungawushiyi umthetho kanyoko.” (IMizekeliso 1:8) Le ndinyana yeBhayibhile ithetha ukuba utata nomama banelungelo lokusebenzisa igunya kubantwana babo. Noko ke, kwanaxa isibini sineemvelaphi ezifanayo, sinokungavumelani ngendlela umntwana afanele aqeqeshwe ngayo nangemithetho yasekhaya efanele isebenze kwimeko ethile. Abazali banokuyithini ke loo ngxaki?
UJohn, ocatshulwe ngaphambidlana, uthi, “Mna ndicinga ukuba kubalulekile ukungaphikisani phambi kwabantwana.” Kodwa ke uyavuma ukuba ukumanyana akululanga njengokuba sicinga. “Abantwana baneliso elibukhali,” utsho uJohn. “Kwanaxa singakhange siyithethe into yokuba asivananga ngento ethile, intombi yethu ivele iyifunde ivaliwe ukuba ikho into engathanga ncam.”
UJohn noAlison bayilungisa njani le ngxaki? UAlison uthi: “Xa ndingavumelani nendlela umyeni wam ayiqeqesha ngayo intombi yethu, ndiye ndilinde de imke ngaphambi kokuba ndiveze ezam izimvo. Andifuni icinge ukuba ‘inokusithelekisa ize yakugqiba isilawule’ isebenzisa izinto esingaboni ngasonye kuzo. Xa ibona ukuba asivumelani ngento, ndiye ndiyixelele ukuba ilungu lentsapho ngalinye lifanele lilandele ilungiselelo likaYehova kwaye mna ndizithoba ngaphandle kokukrikriza kubuntloko bukayise kanye njengokuba nayo ifanele izithobe kwigunya lethu njengabazali.” (1 Korinte 11:3; Efese 6:1-3) UJohn uthi: “Xa sihleli kunye njengentsapho, ndim oye aqeqeshe iintombi zethu. Kodwa xa into ifuna uAlison, ndiye ndimvumele ukuba ibe nguye oqeqeshayo ndize ndimxhase. Xa ndingavumelani naye ngento ethile, siye siyincokole ngelinye ixesha.”
Unokwenza njani ukuze ukungaboni ngasonye ngendlela yokuqeqesha umntwana kungadali ingqumbo phakathi kwakho neqabane lakho—ize loo nto yenze abantwana banidelele?
KHAWUZAME LE NTO: Bekani ixesha eniza kuthetha ngemiba yokuqeqesha abantwana ngalo veki nganye, nize nizithethe ngokukhululekileyo naziphi na izinto eningaboni ngasonye kuzo. Zama ukubona imbono yeqabane lakho, uze uyihlonele into yokuba neqabane lakho liyamzala kaloku loo mntwana.
Vumelani Ubuzali Bunenze Nisondelelane
Ngokuqinisekileyo ukuqeqesha abantwana akuyondlwan’ iyanetha. Maxa wambi kunokuba ngumsebenzi oqobayo. Kodwa ke kungekudala, abantwana benu baya kulishiya ikhaya, kwaye wena neqabane lakho niya kuphinda nibe sisibini kwakhona. Ngaba ngeloo xesha iqhina lenu lomtshato liya kube selomelele ngakumbi okanye selenziwe buthathaka kukukhulisa abantwana? Impendulo yalo mbuzo iya kuxhomekeka kwindlela eniwusebenzisa ngayo umgaqo ofumaneka kwiNtshumayeli 4:9, 10: “Ababini balunge ngakumbi kunomnye, ngenxa yokuba banomvuzo ngomsebenzi wabo onzima. Ngokuba xa omnye wabo esiwa, omnye unokuliphakamisa iqabane lakhe.”
Xa abazali besebenzisana, umphumo uya kuba ngoncumisayo. UCarol, ocatshulwe ngaphambidlana, uthi: “Ndandisazi ukuba umyeni wam wayeneempawu ezininzi ezintle, kodwa sathi sakukhulisa abantwana kunye ndatsho ndabona nezo bendingazazi. Ndiye ndamhlonela yaye ndamthanda nangakumbi xa ndibona indlela abezinyamekela kakuhle ngayo iintombi zethu.” UJohn yena uthi ngoAlison, “Ukubona indlela imazi yakowethu eye yatshintsha ngayo yaba ngumama kundenze ndayithanda yaye ndayihlonela nangakumbi.”
Ukuba nibekela bucala ixesha lokuba nedwa kwaye niyasebenzisana ngeminyaka yokukhulisa abantwana, umtshato wenu uya komelela nangakumbi njengoko abantwana benu bekhula. Nguwuphi umzekelo omhle eninokuwubekela abantwana benu?
^ isiqe. 3 Amagama abo atshintshiwe.
ZIBUZE . . .
Lingakanani ixesha endilichitha neqabane lam veki nganye kungekho bantwana?
Ndilixhasa njani iqabane lam xa liqeqesha abantwana bethu?
Funda Okungakumbi
Inokonwaba Njani Intsapho Yakho?
UYehova, uThixo owonwabileyo, ufuna iintsapho zonwabe. Fumana amacebiso aya kumadoda, abafazi, abazali nabantwana.


text:
UDLIWANO-NDLEBE | UGUILLERMO PEREZ
Ugqirha Wotyando Uchaza Ngokholo Lwakhe
UGqr. Guillermo Perez obengumtyandi kwisibhedlele saseMzantsi Afrika esinokulalisa izigulana eziyi-700, usandul’ ukuthatha umhlala-phantsi. Kangangeminyaka emininzi ebekholelwa ukuba izinto eziphilayo zazivelela. Kodwa kamva waye wakholelwa ukuba umntu wadalwa nguThixo. UVukani! uye wambuza ngokholo lwakhe.
Khawutsho, kwakutheni uze ukholelwe ukuba izinto eziphilayo zazivelela?
Nangona ndikhule ndingumKatolika, ndandibuthandabuza ubukho bukaThixo. Ngokomzekelo, ndandingakholelwa ukuba kukho uThixo otshisa abantu esihogweni. Ngoko xa uprofesa wam waseyunivesithi wandifundisa ukuba izinto eziphilayo zazivelela ibe azizange zidalwe nguThixo, ndaye ndakukholelwa oko, ngelicinga ukuba bukho ubungqina boko. Phofu ke, necawa yam yayingayikhabi into yokuba izinto eziphilayo zazivelela, qha yayisithi oku kwakulawulwa nguThixo.
Yintoni ekwenze wanomdla eBhayibhileni?
Umfazi wam uSusana, waye wafunda iBhayibhile namaNgqina kaYehova, yaye ambonisa eBhayibhileni ukuba uThixo akathuthumbisi bantu esihogweni somlilo. * Amchazela nokuba uThixo uthembisa ukuwenza iparadesi lo mhlaba. * Sasiqal’ ukudibana nemfundiso eyiyo! Ngo-1989 ndatyelelwa nguNick oliNgqina. Xa sasithetha ngokubunjwa komzimba womntu, ndayithanda indlela iBhayibhile ekuchaza ngayo oko ngokulula kumaHebhere 3:4: “Ndlu nganye inomakhi wayo, kodwa lowo wazakhayo zonke izinto nguThixo.”
Ngaba ukufunda kwakho ngomzimba womntu kukuncedile wakholelwa ukuba izinto zadalwa?
Ewe. Ngokomzekelo, indlela umzimba ozinyanga ngayo ubonisa ukuba wadalwa. Umzekelo woko yindlela inxeba elizipholela ngayo ngamanqanaba amane, okundenze ndaqonda ukuba akukho nto ingako ugqirha ayenzayo.
Khawusixelele, kwenzeka ntoni emzimbeni xa unenxeba?
Ngoko nangoko, kwinqanaba lokuqala, umzimba uye unqande ukopha. Indlela okwenzeka ngayo oku intsonkothile. Ngaphezu koko, imithambo ehambisa igazi enobude beekhilomitha eziyi-100 000, imele ukuba ibenz’ umona abantu abasebenza ngemibhobho yamanzi, kuba yona iyakwazi ukuzingciba ukuze inqande ukopha.
Kwenzeka ntoni ke kwinqanaba lesibini?
Ukopha kuyayeka kwisithuba seeyure ezimbalwa kuze kuqalise ukudumba. Ziliqela izinto ezenzekayo xa udumbile. Okokuqala, imithambo yegazi eye yacutheka ukuze ungophi, ngoku yenza okwahlukileyo. Iyavuleka ukuze igazi lihambe ngokulula ukuya kule ndawo inenxeba. Emva koko, iiprotein ezisegazini zibangela inxeba lidumbe. Ezi protein ziyanceda ekulweni iintsholongwane ezinokuba yingozi enxebeni, yaye zinceda nasekususeni iiseli ezonzakeleyo. Konke oku kwenzeka ngoncedo lwezigidi zeemolekyuli neeseli eziveliswa ngumzimba, ibe zikhokelela kwinqanaba elilandelayo.
Inxeba liqhubeka njani lizinyanga?
Kwiintsuku nje ezimbalwa, umzimba uvelisa izinto zokunyanga inxeba, ibe linqanaba lesithathu elo elithatha iiveki ezimbini. Iiseli ziya enxebeni zize ziphindaphindeke. Kwakhona kukhula imithambo emincinane ehambisa igazi enxebeni, eye isuse ubumdaka ize ise izakha mzimba kulo. Emva koko, umzimba uvelisa iiseli ezikhethekileyo zokulingciba ngokupheleleyo inxeba.
Kuninzi okwenzekayo enxebeni! Khawutsho ke, kuthatha ixesh’ elingakanani ukuze liphile?
Inqanaba lokugqibela, linokuthatha iinyanga. Amathambo ophukileyo ayangcibeka aphinde omelele kwakhona, yaye iiseli ezonzakeleyo zithatyathelw’ indawo zezintsha ezomeleleyo. Lilonke, ukuphila kwenxeba kubonisa indlela emangalisayo osebenza ngayo umzimba.
Yintoni emangalisayo oyikhumbulayo ngoxa wawungugqirha?
Xa ndibona indlela umzimba ozinyanga ngayo, ndishiyeka ndibamb’ ongezantsi
Ndikhumbula xa ndandinyanga intwazana eneminyaka eyi-16 eyayikwingozi embi yemoto. Le ntwazana yayonzakele kakhulu yaye udakada wayo enenxeba, yophela nangaphakathi. Ngaphambili ngesasiyityandile ukuze singcibe udakada okanye simkhuphe. Kodwa kule mihla oogqirha bayekela kumzimba ukuba uziphilise ngokwawo. Nam ndasuka nje ndanyanga intsholongwane, ukopha kakhulu, ukuphelelwa ngamandla nokuqaqanjelwa kwayo. Emva kweeveki ezimbalwa udakada wayo waphila! Xa ndibona indlela umzimba ozinyanga ngayo, ndishiyeka ndibamb’ ongezantsi. Yaye ndikholelwa ngakumbi ukuba sidalwe nguThixo.
Yintoni eyakwenza wawathanda amaNgqina kaYehova?
Into endayithandayo ngawo kukuba nobubele, nokuyiphendula ngeBhayibhile imibuzo yam. Ndayithanda nendlela azichaza ngayo iinkolelo zawo nokunceda abanye bazi ngoThixo.
Ngaba ukuba liNgqina likaYehova kukuncedile emsebenzini wakho?
Ewe. Kundincede andafana nabanye oogqirha noonesi abaye bangabi naluvelwano ngenxa yokuba beqhelile ukubona abantu abagulayo nabonzakeleyo. Kwakhona, xa izigulana zifuna ukuncokola ngeengxaki zazo, bendizichazela ngesithembiso sokuba uMdali wethu uza kuphelisa ukugula neentlungu * kuze kungabikho mntu uthi, “Ndiyagula.” *


text:
Iilwimi zaseAfrika
Kukho iilwimi ezingamawaka amabini anekhulu ukuya kumawaka amathathu ezithethwayo zemveli eAfrika kwiilwimi ezininzi eziphambili zeentsapho:
- I-Afro-Asiatic yanwenela kumbindi wesempuma, eMntla Afrika, kwiphondo leAfrika nakwiindawo zaseSahel.
- INilo-Saharan iseSudan naseChad (inyaniso ecalwa umngeni)
- INiger-Congo ibandakanya iNtshona, uMbindi noMzantsi-mpuma Afrika
- IKoe ijolise kwiintkango zaseNamibia naseBotswana.
- IAustronesian eMadagascar.
- IIndo-European kwincam esemazantsi yeliZwekazi.
Kukho iintsapho ezincinane ezininzi kunye nolwimi oluzikhethileyo, neelwimi ezifihlakeleyo ezisaza kufakwa kuluhlu.Ukongeza, iAfrika inentlaninge yentetho yezandla, uninzi lwazo ziilwimi ezikhethekileyo.
Uninzi lwelwimi zaseAfrika zihlatyelwe ikhwelo lokunxibelelana ngaphaya kwemigama imide.
Malunga nekhulu leelwimi zaseAfrika zisetyenziswa kakhulu kuthungelwano lweentlanga ezahlukeneyo. IArabic, Berger, Igbo, Somali, Swahili, Hausa, Amharic, Oromo neYoruba zithethwa lishumi lizigidi zabantu.


text:
UMBUZO 9
Ngaba Nyhani Izinto Zazivelela?
UBUNOKWENZA NTONI WENA?
Khawucinge ngoku: UAlex ubhidekile. Ebesoloko ekholelwa kuThixo nasekubeni izinto zadalwa. Kodwa namhlanje utitshala wakhe webhayoloji uthi yinyaniso ukuba izinto zazivelela, loo nto isekelwe kuphando olunokuthenjwa loososayensi. UAlex akafuni kubonakala ngathi usisidenge. Uzixelela oku, ‘Ukuba oososayensi banobungqina bokuba nyhani izinto zazivelela, ndingubani mna ukuba ndibaphikise?’
Ukuba ubunguAlex, ubuza kuyamkela into yokuba izinto zazivelela kuba nje iincwadi zisitsho?
CINGA!
Umntu okholelwa ekubeni izinto zadalwa nokholelwa ekubeni zazivelela bakhawuleza bakuxelele into abayikholelwayo bengasazi isizathu sokuyikholelwa.
Abanye abantu bakholelwa ekubeni izinto zadalwa kuba nje befundiswe ecaweni.
Abanye bakholelwa ekubeni izinto zazivelela kuba bafundiswe loo nto esikolweni.
IMIBUZO EMITHANDATHU ONOKUCINGA NGAYO
IBhayibhile ithi: “Ndlu nganye inomakhi wayo, kodwa lowo wazakhayo zonke izinto nguThixo.” (Hebhere 3:4) Ngaba kufanelekile ukukholelwa loo nto?
KUTHIWA: Yonke into esemhlabeni yasuka nje yazivelela emva kwesithonga esikhulu.
1. Ngubani okanye yintoni eyabangela eso sithonga?
2. Yiyiphi evakalayo kwezi—zonke izinto zazivelela okanye ukho umntu owazenzayo?
KUTHIWA: Abantu bavela kwizilwanyana.
3. Ukuba abantu bavela kwizilwanyana—ngokomzekelo ezinkawini—kutheni benengqondo kuneenkawu?
4. Kutheni kunzima kangaka ukuqonda kwanezona zidalwa ekubonakala ngathi kumele kube lula ukuziqonda?
KUTHIWA: Bukho ubungqina bokuba izinto zazivelela.
5. Ngaba lo mntu utshoyo uye waziphandela obo bungqina?
6. Bangaphi abantu abakholelwa ekubeni izinto zazivelela kuba nje baxelelwa ukuba bonke abantu abanengqondo bayakukholelwa oko?
“Ukuba ubuhamba ehlathini uze udibane nendlu entle, ngaba ubuya kuthi: ‘Ayisentle! Imithi ifanel’ ukuba iye yawa kakuhle ukuze yakhe le ndlu.’ Ngokuqinisekileyo ubungenakutsho! Loo nto ayinangqondo. Ngoko, kutheni sifanele sikholelwe ekubeni yonke into esemhlabeni yasuka nje yazivelela?”—UJulia.
“Masithi umntu ukuxelela ukuba kuye kwadubula umatshini wokuprinta yaza i-inki yathi saa kuyo yonke indawo, kwaza kwathi gqi incwadi ekumgangatho ophezulu. Ngaba unokuyikholelwa loo nto?”—UGwen.
ISIZATHU SOKUKHOLELWA KUTHIXO
IBhayibhile ikukhuthaza ukuba usebenzise ‘amandla akho engqiqo.’ (Roma 12:1) Oko kuthetha ukuba ukukholelwa kwakho kuThixo akufanele kubangelwe nje
YINDLELA OZIVA NGAYO (Kum ingathi umele ukuba ukho umntu onamandla angaphaya kwaqhelekileyo)
KUKUBA ABANTU BESITSHO (Ndihlala kwindawo enabantu abahamba icawa)
KUKUBA UNYANZELEKILE (Ndikhule abazali bam bendifundisa ukuba ndikholelwe kuThixo—Ndandinyanzelekile)
Endaweni yoko, ufanele ube nezizathu ezibambekayo zokukholelwa kuThixo.
“Xa ndisesikolweni ndimamele utitshala ecacisa indlela imizimba yethu esebenza ngayo, ndiye ndiqiniseke ukuba uThixo ukho. Ilungu ngalinye lomzimba linento eliyenzayo, nkqu nelona lincinane yaye ezinye izinto asizazi nokuba ziyenzeka emzimbeni. Umzimba womntu uyamangalisa!”—UTeresa.
“Xa ndibona ukrwec’ izulu wesakhiwo, inqanawa enkulu okanye imoto, ndiye ndizibuze, ‘Ngubani owenze le nto?’ Ngokomzekelo, imoto yenziwa ngabantu abanengqondo kuba kukho izinto ezincinane ekufuneka zisebenze ukuze ikwazi ukuduma ize ihambe. Ukuba iimoto zenziwa ngumntu othile, ngokuqinisekileyo nabantu badalwa.” —URichard.
“Ngokuya ndifunda isayensi, ndiya ndingayikholelwa into yokuba izinto zazivelela. . . . Kulula ngam ukuba ndikholelwe kuMdali kunokuba ndikholelwe ukuba izinto zazivelela.”—UAnthony.
KHAWUCINGE
Nakuba sekudlule amashumi eminyaka besenza uphando, oososayensi abakavumelani ngalo mba. Ukuba kunjalo—nakuba bekufanele ukuba baziincutshe—ngaba kulungile ukubuza ngawo?
Funda Okungakumbi
Yintoni Efundiswa YiBhayibhile Ngokuphathelele Indalo?
IBhayibhile ikwachaza ‘iintsuku’ ezintandathu zokudalwa. Ngaba ezi ntsuku zazineeyure eziyi-24?


text:
Izahluko Neevesi—Ngubani Owazifaka EBhayibhileni?
MASITHI ubungumKristu owayephila ngemihla yabapostile. Ibandla lakho lisandul’ ukufumana incwadi evela kumpostile uPawulos. Njengoko umamele ifundwa, uphawula ukuba uPawulos ucaphula kaliqela ‘kwimibhalo engcwele,’ ngamany’ amazwi, iZibhalo ZesiHebhere. (2 Timoti 3:15) Ngaphakathi kuwe uthi, ‘Ndingathanda ukubona la mazwi awacaphulayo.’ Kodwa bekungayi kuba lula. Ngoba?
ZAZINGEKHO IZAHLUKO NEEVESI
Cinga ukuba yayinjani imibhalo-ngqangi ‘yemibhalo engcwele’ eyayifumaneka ngexesha likaPawulos. Omnye oboniswe apha—uyinxalenye yencwadi kaIsaya ekwimiSongo Yolwandle Olufileyo. Ubona ntoni xa uwujongile? Amagama nje adibeneyo! Akukho ziphumlisi. Kwaye awakho la manani ezahluko neevesi esiwasebenzisa namhlanje.
Ababhali beBhayibhile babengazahluli iincwadi ngokwezahluko okanye iivesi. Babebhala wonke umyalezo ababewunikwa nguThixo ukuze abafundi bawufunde unjengokuba unjalo, bengawahluli ube ziinxalenye ezincinane. Ngaba wena awenzi ngolo hlobo xa ufumene ileta ebalulekileyo esuka kwisihlobo okanye kwisizalwana sakho? Uyifunda yonke, awufundi iinxalenye ezithile zayo kuphela.
Kodwa ke, ukungabikho kwezahluko neevesi kwabangela ingxaki. Ekuphela kwendlela uPawulos awayenokuzichaza ngayo iingcaphulo zakhe yayikukuthi “njengoko kubhaliwe kwathiwa” okanye athi “kunjengokuba uIsaya wayetshilo kwixesha langaphambili.” (Roma 3:10; 9:29) Ngenxa yoko kwakuza kuba nzima ukufumana ezo ngcaphulo ngaphandle kokuba uqhelene ‘nemibhalo engcwele.’
Ngaphezu koko, le “mibhalo engcwele” yayingengomyalezo nje omnye olula osuka kuThixo. Yathi iphela inkulungwane yokuqala, yabe sele iyingqokelela yeencwadi ezahlukahlukeneyo eziyi-66! Kungenxa yoko abafundi beBhayibhile abaninzi namhlanje bekuvuyela ukuba namanani ezahluko naweevesi abancedayo ukufumana loo nkcazelo bayifunayo, njengeengcaphulo ezininzi zikaPawulos ezikwiincwadi zakhe.
Mhlawumbi uyazibuza: ‘Ngubani ofake amanani ezahluko naweevesi eBhayibhileni?’
NGUBANI OWAFAKA IZAHLUKO?
Kuthiwa ngumfundisi oliNgesi uStephen Langton, owathi kamva waba nguBhishopu waseCanterbury, owahlulahlula iBhayibhile yaba zizahluko. Wakwenza oku ebutsheni benkulungwane ye-13 C.E., xa wayengutitshala kwiYunivesithi YaseParis eFransi.
Ngaphambi kwexesha likaLangton, abaphengululi babekhe bazama iindlela ezahlukahlukeneyo zokwahlula iBhayibhile ibe ngamacandelo amancinane okanye izahluko, ekubonakala ukuba ngokuyintloko babesenzela ukuba kube lula ukufumana iimbekiselo. Unokuthelekelela indlela ekwakuya kuba lula ngayo ukukhangela isicatshulwa ukuba babesikhangela kwisahluko esinye kuphela kunokuba bakhangele kwincwadi yonke, njengencwadi kaIsaya enezahluko eziyi-66.
Kodwa ke, yonke loo nto yabangela ingxaki. Abaphengululi beza neendlela ezininzi ezahlukahlukeneyo nezingadibaniyo. Kwenye yezi ndlela, incwadi yeVangeli kaMarko yahlulwa phantse yazizahluko eziyi-50, ngokungafaniyo neziyi-16 esinazo ngoku. Ngemihla kaLangton, eParis kwakukho abafundi abasuka kumazwe amaninzi, kwaye babeze neeBhayibhile zamazwe abo. Kodwa abahlohli nabafundi babengakwazi ukuchazelana ukuba ziphi kwimibhalo-ngqangi izinto ababethetha ngazo. Ngoba? Kuba indlela ababezahlule ngayo izahluko kwimibhalo-ngqangi yabo yayingadibani.
Ngoko uLangton weza nendlela entsha yokwahlula izahluko. Ngokutsho kwencwadi ethi The Book—A History of the Bible, indlela yakhe “yathandwa ngabafundi nababhali,” kwaye “yasasazeka ngokukhawuleza eYurophu.” Nguye oweza nale ndlela esiyifumana phantse kuzo zonke iiBhayibhile namhlanje yokubhala izahluko zibe ngamanani.
NGUBANI OWAFAKA IIVESI?
Kwiminyaka eyi-300 kamva, phakathi nenkulungwane ye-16, umshicileli owayekwangumphengululi uRobert Estienne wazenza lula izinto. Injongo yakhe yayikukukhuthaza abantu ukuba bafunde iBhayibhile. Wabona indlela ekubaluleke ngayo ukuba nendlela efanayo yokubhala amanani ezahluko kunye naweevesi.
UEstienne akazange eze necebo lokwahlula iBhayibhile ngokweevesi. Bakho ababesele beyenzile loo nto. Ngokomzekelo, kumakhulu eminyaka ngaphambili, abakhupheli abangamaYuda babesele beyahlule yonke iBhayibhile yesiHebhere, okanye inxalenye yeBhayibhile eyaziwa ngokuba yiTestamente Endala, ngokweevesi kodwa kungekhona ngokwezahluko. Kwakhona, njengakwizahluko, abantu babengasebenzisi indlela efanayo.
UEstienne wahlula iZibhalo ZamaKristu ZesiGrike, okanye oko kubizwa ngokuba yiTestamente Entsha, zaziivesi ezinamanani waza wazidibanisa nezo zazisele zikwiBhayibhile yesiHebhere. Ngo-1553, wapapasha iBhayibhile yokuqala epheleleyo (yesiFrentshi) enezahluko neevesi ezifanayo nezeeBhayibhile ezininzi esizisebenzisayo namhlanje. Abanye abantu bayigxeka le nto besithi iivesi zaziyenza ibe ziziqwenga iBhayibhile, ziyenza ibonakale ithetha izinto ezingadibaniyo. Kodwa indlela yakhe yakhawuleza yasetyenziswa ngabanye abashicileli.
YABANCEDA ABAFUNDI BEBHAYIBHILE
Ibonakala ilicebo elihle eli lezahluko neevesi ezinamanani. Iba ngathi ivesi nganye eseBhayibhileni “ineadresi” eyahlukileyo, enjengekhowudi yeposi. Kuyinyaniso ukuba, indlela ezahlulwe ngayo izahluko neevesi ayiphefumlelwanga nguThixo, kwaye ngamanye amaxesha zahlulwa nje esithubeni. Kodwa zenza kube lula ukufumana iingcaphulo nokugxininisa okanye ukuchaza iivesi ezibalulekileyo kuthi—kanye njengokuba siwakrwelela amabinzana namagama esifuna ukuwakhumbula kuxwebhu okanye kwincwadi.
Nangona kunceda kona ukwahlulwa ngokwezahluko neevesi, masingayilibali eyona nto ibalulekileyo—ukuwuqonda wonke umyalezo owadluliselwa nguThixo. Ziqhelise ukufunda umongo kunokuba ufunde ivesi ezimeleyo. Ukwenza oko kuya kukunceda uqhelane ngakumbi nayo yonke “imibhalo engcwele, enako ukukunika ubulumko obusa elusindisweni.”—2 Timoti 3:15.
Funda Okungakumbi
Ngaba IBhayibhile Ithetha Inyani?
Ukuba iBhayibhile yabhalwa nguThixo, ifanele yahluke kuzo zonke iincwadi.
Zintoni Ezifunekayo Ukuze Uyazi IBhayibhile?
Nokuba injani na imvelaphi yakho, unokusazi isigidimi sikaThixo esikwiZibhalo Ezingcwele.